title: Deċiżjoni tal-Kunsill tat- 23 ta' Jannar 2006 dwar il-prinċipji, il-prijoritajiet u l-kondizzjonijiet li hemm fis-Sħubija ta' Adeżjoni mat-Turkija

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               74

         DEĊIŻJONI TAL-KUNSILL
   tat-23 ta' Jannar 2006
   dwar il-prinċipji, il-prijoritajiet u l-kondizzjonijiet li hemm fis-Sħubija ta' Adeżjoni mat-Turkija
   (2006/35/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 390/2001 tas-26 ta' Frar 2001 dwar assistenza lit-Turkija fil-qafas ta' l-istrateġija ta' qabel l-adeżjoni, u b'mod partikolari dwar l-istabbiliment ta' Sħubija ta' Adeżjoni (1), u b'mod partikolari l-Artikolu 2 tiegħu,
   Wara li kkunsidra l-proposta mill-Kummissjoni,
   Billi:

               (1)

               Ir-Regolament (KE) Nru 390/2001 jipprevedi li l-Kunsill għandu jiddeċiedi, b'maġġoranza kwalifikata u wara proposta mill-Kummissjoni, dwar il-prinċipji, il-prijoritajiet, l-objettivi intermedjarji u l-kondizzjonijiet li hemm fis-Sħubija ta' Adeżjoni, kif ser tiġi sottomessa lit-Turkija, kif ukoll dwar aġġustamenti sinifikanti sussegwenti applikabbli għaliha.

               (2)

               Abbażi ta' dak il-Kunsill fl-2001 u l-2003 adotta Sħubija ta' Adeżjoni mat-Turkija (2).

               (3)

               Ir-Rakkomandazzjoni tal-Kummissjoni ta' l-2004 dwar it-Turkija saħqet ukoll dwar il-fatt li l-Unjoni Ewropea għandha tkompli l-monitoraġġ tal-proċess ta' riforma politika u li fl-2005 għandha tiġi proposta Sħubija ta' Adeżjoni riveduta.

               (4)

               F'Diċembru 2004, il-Kunsill Ewropew ikkonkluda li l-Unjoni Ewropea ser tkompli tissorvelja mill-qrib il-progress tar-riformi politiċi abbażi ta' Sħubija ta' Adeżjoni li tistabbilixxi l-prijoritajiet għall-proċess tar-riforma.

               (5)

               Fit-3 ta' Ottubru 2005, l-Istati Membri bdew negozjati mat-Turkija dwar l-adeżjoni tagħha għall-Unjoni Ewropea. L-avvanz tan-negozjati ser ikun gwidat mill-progress tat-Turkija fi tħejjija għall-adeżjoni, li ser jiġi meqjus, inter alia, fuq l-implimentazzjoni tas-Sħubija ta' Adeżjoni, kif rivedut regolarment.

               (6)

               Sabiex tipprepara għas-sħubija, it-Turkija mistennija tiżviluppa pjan bi skeda ta' żmien u miżuri speċifiċi biex tindirizza l-prijoritajiet ta' din is-Sħubija ta' Adeżjoni.

         IDDEĊIEDA KIF ĠEJ:
   Artikolu 1
   Il-prinċipji, il-prijoritajiet, l-objettivi intermedji u l-kondizzjonijet fis-Sħubija ta' Adeżjoni għat-Turkija huma mniżżla fl-Anness hawnekk, li jifforma parti integrali minn din id-Deċiżjoni.
   Artikolu 2
   L-implimentazzjoni tas-Sħubija ta' Adeżjoni għandha tiġi eżaminata u sorveljata fil-korpi stabbiliti taħt il-Ftehim ta' Assoċjazzjoni u mill-Kunsill abbażi ta' rapporti annwali mill-Kummissjoni.
   Artikolu 3
   Din id-Deċiżjoni għandha tidħol fis-seħħ fit-tielet jum wara li tkun ġiet pubblikata fil-Ġurnal Uffiċjali ta' l-Unjoni Ewropea.

      Magħmul fi Brussell, nhar it-23 ta' Jannat 2006.

            Għall-Kunsill

            Il-President

         J. PRÖLL

      (1)  ĠU L 58, 28.2.2001, p. 1.

      (2)  Id-Deċiżjoni 2001/235/KE tat-8 ta' Marzu (ĠU L 85, 24.3.2001, p. 13) u d-Deċiżjoni 2003/398/KE tad-19 ta' Mejju 2003 (ĠU L 145, 12.6.2003, p. 40).

      ANNESS
      TURKIJA: SĦUBIJA TA' ADEŻJONI 2005
      1.   INTRODUZZJONI
      Fil-laqgħa tiegħu fil-Lussemburgu f'Diċembru 1997, il-Kunsill Ewropew iddeċieda li s-Sħubija ta' Adeżjoni tkun fattur ċentrali ta' l-istrateġija msaħħa ta' qabel l-adeżjoni, li timmobbilizza l-forom kollha ta' assistenza għall-pajjiżi kandidati fi ħdan qafas uniku. B'dan il-mod, il-Komunità timmira l-assistenza tagħha lejn il-ħtiġijiet speċifiċi ta' kull kandidat sabiex tipprovdi appoġġ biex jintgħelbu problemi partikolari bil-ħsieb għall-adeżjoni.
      L-ewwel Sħubija ta' Adeżjoni għat-Turkija kienet adottata mill-Kunsill f'Marzu 2001. Fid-Dokument Strateġiku tal-Kummissjoni ta' Ottubru 2002 dwar it-tkabbir, kien hemm imniżżel li l-Kummissjoni tipproponi Sħubija ta' Adeżjoni riveduta għat-Turkija. Imbagħad, Sħubija ta' Adeżjoni riveduta kienet ġiet ippreżentata mill-Kummissjoni f'Marzu 2003 u adottata f'Mejju ta' l-istess sena mill-Kunsill. Fir-rakkomandazzjoni tagħha ta' Ottubru 2004, il-Kummissjoni ipproponiet li bil-ħsieb li tiggarantixxi s-sostenibbiltà tal-proċess ta' riforma politiku, l-UE għandha tkompli tissorvelja mill-qrib il-progress tar-riformi politiċi. B'mod partikolari, il-Kummissjoni pproponiet l-adozzjoni ta' Sħubija ta' Adeżjoni riveduta fl-2005.
      It-Turkija mistennija tiżviluppa pjan li jinkludi skeda ta' żmien u miżuri speċifiċi li jkunu previsti biex jindirizzaw il-prijoritajiet tas-Sħubija ta' Adeżjoni.
      Is-Sħubija ta' Adeżjoni riveduta tipprovdi l-bażi għal numru ta' strumenti ta' politika li ser jiġu użati biex jgħinu lill-Istat Kandidat fit-tħejjijiet għas-sħubija. B'mod partikolari, is-Sħubija ta' Adeżjoni riveduta ser isservi bħala bażi għal-riformi politiċi futuri u bħala kejl li fuqu jitqies progress futur.
      2.   PRINĊIPJI
      Il-prijoritajiet prinċipali identifikati għat-Turkija huma marbuta mal-kapaċità tagħha li tissodisfa l-kriterji definiti mill-Kunsill Ewropew ta' Kopenħagen u l-ħtiġiet tal-qafas ta' negozjati adottat mill-Kunsill fit-3 ta' Ottubru 2005.
      3.   PRIJORITAJIET
      Il-prijoritajiet elenkati f'din is-Sħubija ta' Adeżjoni ġew magħżula fuq il-bażi li jkun realistiku li wieħed jistenna li l-pajjiż jista' jwettaqhom jew imexxihom sostanzjalment 'il quddiem fil-ftit snin li ġejjin. Qed issir distinzjoni bejn prijoritajiet għal żmien qasir, li huma mistennija li jinkisbu fi żmien sena jew sentejn, u prijoritajiet għal żmien medju, li huma mistennija jinkisbu fi żmien tlieta jew erba' snin. Il-prijoritajiet jikkonċernaw kemm il-leġislazzjoni kif ukoll l-implimentazzjoni tagħha.
      Is-Sħubija ta' Adeżjoni riveduta tindika l-oqsma prijoritarji għat-tħejjijiet tas-sħubija tat-Turkija. Madankollu, fl-aħħar, it-Turkija ser ikollha tindirizza l-kwistjonijiet kollha identifikati fir-Rapport ta' Progress, inkluż il-konsolidazzjoni tal-proċess ta' riforma politiku sabiex tiggarantixxi l-irriversibbiltà tiegħu u tiżgura l-implimentazzjoni uniformi tiegħu fil-pajjiż kollu u fuq il-livelli kollha ta' amministrazzjoni. Huwa importanti wkoll li t-Turkija twettaq l-impenji ta' approssimazzjoni leġislattiva u l-implimentazzjoni ta' l-acquis skond l-impenji meħuda taħt il-Ftehim ta' Assoċjazzjoni, l-Unjoni Doganali u d-deċiżjonijiet relatati tal-Kunsill ta' Assoċjazzjoni KE-Turkija per eżempju dwar ir-reġim ta' kummerċ għall-prodotti agrikoli.
      3.1.   PRIJORITAJIET GĦAL ŻMIEN QASIR
      Djalogu Politiku Msaħħaħ u Kriterji Politiċi
      Demokrazija u l-istat tad-dritt
      Amministrazzjoni Pubblika

                  —

                  Tiġi segwita riforma ta' l-amministrazzjoni pubblika u tal-politika tal-persunal sabiex tiġi żgurata aktar effiċjenza, responsabbiltà u trasparenza.

                  —

                  Jiġi żgurat li l-gvern lokali jkun effettiv, trasparenti u parteċipattiv, b'mod partikolari permezz ta' l-implimentazzjoni ta' leġislazzjoni adottata reċentament.

                  —

                  Tiġi stabbilita sistema ta' Ombudsman li tkun operattiva bis-sħiħ.

            Relazzjonijiet ċivili-militari

                  —

                  Jitkompla l-allinjament tal-kontroll ċivili tal-militar bi prattika fl-Istati Membri ta' l-UE. Jiġi żgurat li l-awtoritajiet ċivili jeżerċitaw bis-sħiħ il-funzjonijiet superviżorji tagħhom, b'mod partikolari fir-rigward tal-formulazzjoni ta' strateġija ta' sigurtà nazzjonali u l-implimentazzjoni tagħha. Jittieħdu passi biex ikun hemm aktar responsabbiltà u trasparenza fit-twettiq ta' kwistjonijiet ta' sigurtà.

                  —

                  Jiġi stabbilit kontroll parlamentari sħiħ tal-politika militari u ta' difiża u kull nefqa relatata, inkluż permezz ta' verifika esterna.

                  —

                  Tiġi abolita kwalunkwe kompetenza li l-qrati militari għandhom biex jipproċessaw persuni ċivili.

            Sistema Ġudizzjarja

                  —

                  Tiġi żgurata interpretazzjoni konsistenti tad-disposizzjonijiet legali, inkluż il-Kodiċi Penali ġdid, marbuta mad-drittijiet tal-bniedem u l-libertajiet fundamentali mill-awtoritajiet ġudizzjarji kollha f'konformità mal-Konvenzjoni Ewropea dwar id-Drittijiet tal-Bniedem u l-każistika relatata tagħha.

                  —

                  Tiġi żgurata l-indipendenza tal-ġudikatura, b'mod partikolari fir-rigward tal-Kunsill Għoli ta' l-Imħallfin u l-Prosekuturi u l-ħatra ta' mħallfin u prosekuturi ġodda.

                  —

                  Tiġi żgurata ugwaljanza ta' strumenti bejn il-prosekuzzjoni u d-difiża matul proċedimenti kriminali, inkluż fit-tqassim ta' l-awli.

                  —

                  Jitkompla t-taħriġ ta' mħallfin u prosekuturi fl-applikazzjoni tal-Konvenzjoni Ewropea dwar id-Dirittijiet tal-Bniedem u l-każistika tal-Qorti Ewropea tad-Drittijiet tal-Bniedem.

                  —

                  Tissaħħaħ l-effiċjenza tal-ġudikatura permezz ta', b'mod partikolari, it-tisħiħ tal-kapaċità istituzzjonali u l-adozzjoni ta' Kodiċi ta' Proċedura Ċivili ġdid.

                  —

                  Jitkompla l-istabbiliment ta' qrati ta' appell reġjonali intermedjarji.

            Politika għal kontra l-korruzzjoni

                  —

                  Impenn sħiħ fuq il-livelli kollha biex tiġi miġġielda l-korruzzjoni, inkluż permezz ta' tisħiħ ta' l-istituzzjonijiet involuti kollha, kif ukoll permezz ta' koordinazzjoni bejniethom.

                  —

                  Tiġi żgurata l-implimentazzjoni tar-Regolament dwar il-Prinċipji ta' Mġiba Etika għall- Ħaddiema taċ-Ċivil u jiġu estiżi d-disposizzjonijiet tiegħu biex jinkludu uffiċjali eletti, il-ġudikatura, persuni akkademiċi u persunal militari.

                  —

                  Jiġi limitat il-kamp ta' applikazzjoni ta' l-immunità Parlamentari b'mod konformi mal-prattika Ewropea.

            Drittijiet tal-bniedem u l-protezzjoni tal-minoritajiet
      Osservanza tal-Liġi Internazzjonali dwar id-Drittijiet tal-Bniedem

                  —

                  Jiġu promossi d-drittijiet tal-bniedem skond il-prinċipji rilevanti tan-NU bl-appoġġ attiv ta' Istituzzjoni Nazzjonali tad-Drittijiet tal-Bniedem li tkun indipendenti u jkollha riżorsi adegwati. Jiġu sorveljati każijiet ta' drittijiet tal-bniedem, inkluż data statistika tajba.

                  —

                  Jiġi estiż it-taħriġ ta' aġenziji ta' l-infurzar tal-liġi dwar kwistjonijiet fuq drittijiet tal-bniedem u tekniki investigattivi, b'mod partikolari sabiex tissaħħaħ il-ġlieda kontra t-tortura u t-trattament ħażin.

                  —

                  Jiġu ratifikati l-protokolli fakultattivi għall-Patt Internazzjonali dwar id-Drittijiet Ċivili u Politiċi. Ikun hemm konformità mal-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali, inkluż eżekuzzjoni sħiħa tas-sentenzi tal-Qorti Ewropea tad-Drittijiet tal-Bniedem.

                  —

                  Jiġu implimentati disposizzjonijiet legali dwar id-dritt għal proċess mill-ġdid b'mod konformi mas-sentenzi rilevanti tal-Qorti Ewropea tad-Drittijiet tal-Bniedem.

                  —

                  Tiġi garantita, fil-liġi u fil-prattika, it-tgawdija sħiħa tad-drittijiet tal-bniedem u l-libertajiet fundamentali mill-individwi kollha mingħajr diskriminazzjoni u irrispettivament mil-lingwa, l-opinjoni politika, ir-razza, is-sess, l-oriġini razzjali jew etnika, reliġjon jew twemmin, diżabbiltà, età jew orjentazzjoni sesswali.

                  —

                  Jiġi ratifikat il-Protokoll Nru 12 għall-Konvenzjoni Ewropea dwar id-Drittijiet tal-Bniedem dwar il-projbizzjoni ġenerali tad-diskriminazzjoni minn awtoritajiet pubbliċi.

            Drittijiet Ċivili u Politiċi
      Prevenzjoni ta' tortura u trattament ħażin

                  —

                  Tiġi żgurata l-implimentazzjoni tal-miżuri adottati fil-kuntest tal-politika “tolleranza zero” kontra t-tortura u t-trattament ħażin f'konformità mal-Konvenzjoni Ewropea dwar id-Drittijiet tal-Bniedem u r-rakkomandazzjonijiet tal-Kumitat Ewropew għall-Prevenzjoni tat-Tortura.

                  —

                  Tiġi intensifikata l-ġlieda kontra l-impunità. Jiġi żgurat li l-prosekuturi jmexxu investigazzjonijiet f'waqthom u effettivi tal-każijiet allegati li jwasslu għall-identifikazzjoni u l-punizzjoni ta' l-awturi mill-qrati.

                  —

                  Tiġi żgurata l-implimentazzjoni tal-Protokoll ta' Istanbul fil-pajjiż kollu, b'mod partikolari billi tiżdied l-esperjenza medika.

                  —

                  Jiġi ratifikat il-Protokoll fakultattiv għall-Konvenzjoni tan-NU kontra t-Tortura li jipprevedi għall-istabbiliment ta' sistema ta' monitoraġġ indipendenti tal-faċilitajiet ta' detenzjoni.

            Aċċess għall-ġustizzja

                  —

                  Jiġu mtejba l-opportunitajiet għal difiża effettiva bħall-aċċess għal għajnuna legali u servizzi ta' interpretazzjoni kwalifikati.

                  —

                  Jiġi żgurat li ċ-ċittadini jkunu konxji ta' u f'pożizzjoni li jeżerċitaw id-dritt tagħhom li jkollhom aċċess għal avukat fil-privat u li l-qraba tagħhom jiġu notifikati dwar il-kustodja tagħhom mill-ewwel.

            Libertà ta' espressjoni, assoċjazzjoni u tlaqqigħ paċifiku

                  —

                  Jiġi żgurat l-eżerċizzju tal-libertà ta' espressjoni, inkluż il-libertà ta' l-istampa, f'konformità mal-Konvenzjoni Ewropea dwar id-Drittijiet tal-Bniedem u skond il-każistika tal-Qorti Ewropea tad-Drittijiet tal-Bniedem.

                  —

                  Jitkompla r-rimedju tas-sitwazzjoni ta' dawk il-persuni li għaddew minn prosekuzzjoni jew ingħataw sentenza għal espressjoni mhux vjolenti ta' opinjoni.

                  —

                  Jiġu implimentati r-riformi kollha rigward il-libertà ta' assoċjazzjoni u l-miġimgħa paċifika skond il-Konvenzjoni Ewropea dwar id-Drittijiet tal-Bniedem u l-każistika relatata tagħha. Jiġu implimentati miżuri biex jitwaqqaf l-użu eċċessiv ta' forza mill-forzi ta' sigurtà.

                  —

                  Allinjament mal-prattika Ewropea tad-disposizzjonijiet rilevanti li japplikaw għal partiti politiċi.

                  —

                  Allinjament mal-prattika Ewropea tal-finanzjament u l-verifika ta' partiti politiċi.

                  —

                  Jiġi faċilitat u nkoraġġut l-iżvilupp domestiku tas-soċjetà ċivili u l-involviment tagħha fit-tfassil ta' linji politiċi pubbliċi.

                  —

                  Tiġi faċilitata u nkoraġġuta l-komunikazzjoni u l-kooperazzjoni fil-miftuħ bejn is-setturi kollha tas-soċjetà ċivili tat-Turkija u l-imsieħba Ewropej.

            Libertà ta' reliġjon

                  —

                  Tiġi adottata liġi li tindirizza b'mod komprensiv id-diffikultajiet kollha li jiffaċċjaw minoritajiet u komunitajiet ta' reliġjonijiet li mhux Musulmani b'mod konformi ma' l-istandards Ewropej rilevanti. Jiġu sospiżi kull bejgħ u konfiska ta' proprjetajiet li huma jew kienu l-proprjetà ta' fondazzjonijiet komunitarji mhux Musulmani mill-awtoritajiet kompetenti sakemm tiġi adottata l-liġi hawn fuq imsemmija.

                  —

                  Jiġu adottati u implimentati disposizzjonijiet rigward l-eżerċizzju tal-libertà ta' ħsieb, kuxjenza u reliġjon mill-individwi u l-komunitajiet reliġjużi kollha f'konformità mal-Konvenzjoni Ewropea dwar id-Drittijiet tal-Bniedem u b'kont meħud tar-rakkomandazzjonijiet rilevanti tal-Kummissjoni tal-Kunsill ta' l-Ewropa kontra r-Razziżmu u l-Intolleranza.

                  —

                  Jiġu stabbiliti kondizzjonijiet għall-funzjonament tal-komunitajiet reliġjużi kollha, f'konformità mal-prattika ta' l-Istati Membri. Dan jinkludi protezzjoni legali u ġudizzjarja (inter alia permezz ta' aċċess għal personalità legali) tal-komunitajiet, il-membri tagħhom u l-assi tagħhom, it-tagħlim, il-ħatra u t-taħriġ tal-kleru, u t-tgawdija tad-drittijiet ta' proprjetà f'konformità mal-Protokoll Nru 1 għall-Konvenzjoni Ewropea dwar id-Drittijiet tal-Bniedem.

            Drittijiet Ekonomiċi u Soċjali
      Drittijiet tan-nisa

                  —

                  Tiġi implimentata leġislazzjoni dwar id-drittijiet tan-nisa, b'mod partikolari l-Kodiċi Ċivili, il-Kodiċi Penali ġdid u l-liġi dwar il-protezzjoni tal-familja.

                  —

                  Jiġu segwiti miżuri kontra l-forom kollha ta' vjolenza kontra n-nisa, inkluż reati mwettqa f'isem l-unur. Jiġi żgurat taħriġ speċjalizzat għal imħallfin u prosekuturi, aġenziji ta' l-infurzar tal-liġi, muniċipalitajiet u istituzzjonijiet responsabbli oħra u jiġu stabbiliti postijiet ta' protezzjoni għal nisa li jkunu f'riskju ta' vjolenza fil-muniċipalitajiet akbar kollha, f'konformità mal-leġislazzjoni kurrenti.

                  —

                  Jiġi promoss aktar ir-rwol tan-nisa fis-soċjetà, inkluż l-edukazzjoni u l-parteċipazzjoni tagħhom fis-suq tax-xogħol u fil-ħajja politika u soċjali, u l-appoġġ għall-iżvilupp ta' organizzazzjonijiet tan-nisa biex jinkisbu dawn il-miri.

            Drittijiet tat-tfal

                  —

                  Jiġi promoss il-ħarsien tad-drittijiet tat-tfal f'konformità ma' l-istandards ta' l-UE u dawk internazzjonali.

                  —

                  Jitkomplew l-isforzi biex tiġi ttrattata l-problema tat-tfal li jgħixu fit-triq.

            Drittijiet tat-Trade Unions

                  —

                  Jiġi żgurat ir-rispett tad-drittijiet sħaħ tat-trade unions f'konformità ma' l-istandards ta' l-UE u l-Konvenzjonijiet ILO rilevanti, b'mod partikolari fir-rigward tad-dritt ta' organizzazzjoni, id-dritt ta' strajk u d-dritt ta' negozjar kollettiv.

                  —

                  Jiġi msaħħaħ id-djalogu soċjali, u faċilitata u nkoraġġuta l-kooperazzjoni ma' msieħba ta' l-UE.

            Drittijiet tal-Minoritajiet, Drittijiet Kulturali, u l-Protezzjoni tal-Minoritajiet

                  —

                  Tiġi żgurata d-diversità kulturali u promoss ir-rispett għal u l-protezzjoni tal-minoritajiet skond il-Konvenzjoni Ewropea dwar id-Drittijiet tal-Bniedem u l-prinċipji stabbiliti fil-Konvenzjoni Kwadru tal-Kunsill ta' l-Ewropa għall-Protezzjoni tal-Minoritajiet Nazzjonali u f'konformità ma' l-aħjar prattika fl-Istati Membri.

                  —

                  Tiġi garantita l-protezzjoni tal-minoritajiet, b'mod partikolari fir-rigward tat-tgawdija tad-drittijiet ta' proprjetà f'konformità mal-Protokoll Nru 1 tal-Konvenzjoni Ewropea dwar id-Drittijiet tal-Bniedem.

                  —

                  Jiġi żgurat aċċess effettiv għal xandir tar-radju/televiżjoni f'lingwi oħrajn barra t-Tork. Jitneħħew ostakoli kbar, b'mod partikolari fir-rigward ta' xandara lokali u reġjonali privati.

                  —

                  Jiġu adottati miżuri xierqa għall-appoġġ tat-tagħlim ta' lingwi oħrajn barra t-Tork.

            Sitwazzjoni fil-Lvant u fil-Lbiċ

                  —

                  Tiġi abolita s-sistema ta' gwardja tal-villaġġi fil-Lbiċ. Jitneħħew il-mini ta' l-art miż-żona.

                  —

                  Jiġi żviluppat approċċ komprensiv biex jitnaqqsu d-disparitajiet reġjonali, u b'mod partikolari biex tittejjeb is-sitwazzjoni fil-Lbiċ tat-Turkija, bil-għan li jittejbu l-opportunitajiet ekonomiċi, soċjali u kulturali għaċ-ċittadini tat-Turkija kollha, inkluż dawk ta' oriġini Kurda.

                  —

                  Jiġu segwiti miżuri biex jiġi faċilitat ir-ritorn ta' persuni maqlugħa minn arthom għall-komunitajiet oriġinali tagħhom skond ir-rakkomandazzjonijiet tar-Rappreżentant Speċjali tas-Segretarju Ġenerali tan-NU għall-Persuni Maqlugħa minn Arthom.

                  —

                  Jiġi żgurat kumpens ġust u bla dewmien għal dawk li sofrew telf u dannu minħabba s-sitwazzjoni ta' sigurtà fil-Lbiċ.

            Kwistjonijiet reġjonali u obbligi internazzjonali
      Ċipru

                  —

                  Jiġi żgurat appoġġ kontinwu għall-isforzi biex tinsab soluzzjoni komprensiva għall-problema ta' Ċipru fi ħdan il-qafas tan-NU u f'konformità mal-prinċipji li fuqhom hija mibnija l-Unjoni, waqt li jkun hemm kontribut għal klima aħjar għal soluzzjoni komprensiva.

                  —

                  Jiġi implimentat bis-sħiħ il-Protokoll li jadatta l-Ftehim ta' Ankara għall-adeżjoni ta' l-10 Stati Membri ġodda inkluż Ċipru (1).

                  —

                  Jittieħdu passi konkreti għan-normalizzazzjoni tar-relazzjonijiet bilaterali bejn it-Turkija u Ċipru u l-Istati Membri kollha, inkluż ir-Repubblika ta' Ċipru (1), malajr kemm jista' jkun.

            Soluzzjoni paċifika għal tilwim transkonfini

                  —

                  Jitkomplew l-isforzi biex jiġi solvut kwalunkwe tilwim dwar il-konfini f'konformità mal-prinċipju ta' soluzzjoni paċifika ta' tilwim skond il-Karta tan-NU inkluż, jekk meħtieġ ġurisdizzjoni tal-Qorti Internazzjonali tal-Ġustizzja.

                  —

                  Jittieħed impenn, b'mod inekwivoku, għal relazzjonijiet tajba bħala ġirien; jiġu indirizzati kwalunkwe sorsi ta' twegħir bejn ġirien; u li ma tittieħed l-ebda azzjoni li jista' jkollha effett negattiv fuq il-proċess ta' soluzzjoni paċifika ta' tilwim dwar il-konfini.

            Obbligi taħt il-ftehim ta' Assoċjazzjoni

                  —

                  Tiġi żgurata l-implimentazzjoni ta' impenji meħuda taħt il-Ftehim ta' Assoċjazzjoni, inkluż l-unjoni Doganali.

                  —

                  Jitneħħew restrizzjonijiet ta' kummerċ għal laħam taċ-ċanga, annimali bovini ħajjin u l-prodotti derivativi tagħhom.

            Kriterji Ekonomiċi

                  —

                  Titkompla l-implimentazzjoni tal-programm kurrenti ta' riforma strutturali miftiehem ma' l-IMF u l-Bank Dinji, b'mod partikolari, biex jiġi żgurat il-kontroll tan-nefqa pubblika.

                  —

                  Titkompla l-implimentazzjoni tar-riforma tas-settur finanzjarju, b'mod partikolari l-allinjament ta' regolamenti ta' prudenza u trasparenza u s-sorveljanza tagħhom bi standards internazzjonali.

                  —

                  Tiġi salvagwardjata l-indipendenza ta' l-awtoritajiet regolatorji tas-suq.

                  —

                  Tiġi aċċelerata l-privatizzazzjoni ta' entitajiet li huma proprjetà ta' l-Istat b'mod partikolari banek f'idejn l-Istat, b'kont meħud tal-komponent soċjali.

                  —

                  Titkompla l-liberalizzazzjoni tas-suq, u r-riformi tal-prezzijiet, b'mod partikolari fl-oqsma ta' l-enerġija u l-agrikoltura, b'enfasi partikolari fuq it-tabakk u z-zokkor.

                  —

                  Jitkompla d-djalogu soċjali ma' l-UE, b'mod partikolari fil-qafas tal-proċeduri ta' Sorveljanza Fiskali ta' Qabel l-adeżjoni, b'enfasi fuq miżuri xierqa biex jinkisbu stabbiltà u prevedibbiltà makroekonomiċi u dwar l-implimentazzjoni ta' riformi strutturali.

                  —

                  Implimentazzjoni ta' mezzi biex tiġi indirizzata l-problema ta' l-ekonomija informali.

                  —

                  Jittejbu l-isforzi ta' taħriġ professjonali, b'mod partikolari għall-popolazzjoni żagħżugħa.

                  —

                  Jiġu indirizzati żbilanċi fis-suq tax-xogħol.

                  —

                  Tittejjeb il-klima tal-kummerċ, u b'mod partikolari l-funzjonament ta' qrati kummerċjali. Għal dan il-għan, jittejjeb il-funzjonament tal-ġudikatura kummerċjali, waqt li tingħata attenzjoni partikolari għall-indipendenza tal-ġudikatura u l-użu xieraq ta' sistema ta' xhieda esperta.

                  —

                  Titkompla r-riforma tas-settur agrikolu.

                  —

                  Jiġi żgurat it-titjib tal-livell ġenerali ta' l-edukazzjoni u s-saħħa, b'attenzjoni partikolari għall-ġenerazzjoni żagħżugħa u r-reġjuni żvantaġġati.

                  —

                  Jiġi faċilitat u promoss l-influss ta' investimenti barranin diretti.

            Kapaċità li tassumi l-obbligi ta' l-adeżjoni
      Moviment liberu ta' merkanzija

                  —

                  Titkompla t-tneħħija ta' ostakoli tekniċi u amministrattivi għall-kummerċ. Jiġi żgurat kontroll effettiv tas-suq intern u l-moviment liberu ta' merkanzija.

                  —

                  Titkompla l-identifikazzjoni ta' miżuri li jmorru kontra l-Artikoli 28 sa 30 tat-Trattat li jistabbilixxi l-Komunita' Ewropea, u jitneħħew. B'mod partikolari, jiġu eliminati l-liċenzji illegali non-awtomatiċi ta' importazzjoni u implimentat il-prinċipju ta' rikonoxximent reċiproku f'oqsma mhux armonizzati.

                  —

                  Jitneħħew ir-restrizzjonijiet kollha għaċ-ċirkolazzjoni libera ta' merkanzija kkawżati minn diskriminazzjoni kontra trasportaturi ta' Stati Membri, abbażi tan-nazzjonalità tagħhom jew dockings preċedenti.

                  —

                  Tiġi żgurata l-implimentazzjoni ta' valutazzjoni taċ-ċertifikazzjoni u tal-konformità u ta' marki CE b'mod konformi mad-direttivi ġodda ta' l-Approċċ Ġdid u Globali; jissaħħu l-istrutturi eżistenti ta' sorveljanza tas-suq u ta' valutuzzjoni tal-konformità ma' tagħmir u taħriġ u tinħoloq infrastruttura amministrattiva kompatibbli.

                  —

                  Tiġi żviluppata infrastruttura ta' metroloġija legali effettiva u tiġi faċilitata l-applikazzjoni usa' ta' metroloġija xjentifika u industrijali.

            Dritt ta' l-istabbiliment u l-libertà li tipprovdi s-servizzi

                  —

                  Tiġi definita metodoloġija u roadmap biex il-leġislazzjoni nazzjonali tiġi sorveljata għal ostakoli potenzjali għad-disposizzjonijiet tat-Trattat tal-KE dwar id-dritt ta' stabbiliment u l-libertà li tipprovdi s-servizzi.

                  —

                  Jiġi definit u jingħata bidu għal roadmap għall-allinjament ma' l-acquis tar-rikonoxximent reċiproku ta' kwalifiki professjonali, inkluż l-istabbiliment tal-kapaċità amministrattiva meħtieġa.

                  —

                  Tiġi definita roadmap għall-implimentazzjoni ta' l-acquis tas-servizzi postali.

            Moviment liberu tal-kapital

                  —

                  Jitneħħew ir-restrizzjonijiet kollha li jaffettwaw investimenti barranin diretti mill-UE fis-setturi ekonomiċi kollha.

            Proċeduri ta' l-akkwist pubbliku

                  —

                  Jiġi aċċelerat l-allinjament tal-leġislazzjoni ta' l-akkwist pubbliku ma' l-acquis, b'mod partikolari fir-rigward ta' konċessjonijiet fis-settur ta' l-utilitajiet u rigward proċeduri ta' reviżjonijiet.

                  —

                  Tiżdied il-kapaċità ta' l-Awtorità ta' l-Akkwist Pubbliku biex timplimenta l-Liġi ġdida ta' L-Akkwist Pubbliku.

            Liġi dwar il-proprjetà intellettwali

                  —

                  Jittejjeb l-infurzar tal-leġislazzjoni dwar id-drittijiet tal-proprjetà intelletwali, billi tissaħħaħ il-kapaċità amministrattiva u l-koordinazzjoni inkluż aġenziji ta' l-infurzar tal-liġi u l-ġudikatura. Jiġi indirizzat b'mod partikolari l-falsifikar ta' trademarks, b'mod partikolari fir-rigward ta' partijiet ta' rikambju tal-karrozzi u merkanzija ta' lussu, kif ukoll il-piraterija, speċjalment tal-kotba, u medja oħrajn.

                  —

                  Ikun hemm qbil dwar soluzzjoni aċċettabbli b'mod reċiproku ma' l-UE dwar l-applikazzjonijiet pendenti għal ġeneriċi fis-settur farmaċewtiku.

            Kompetizzjoni

                  —

                  Tiġi allinjata l-għajnuna mill-Istat ma' l-acquis, inkluż fis-setturi sensittivi bħal dak ta' l-azzar, tiġi stabbilita awtorità nazzjonali għall-monitoraġġ ta' l-għajnuna mill-istat u jiġi żgurat kontroll strett ta' l-għajnuna mill-istat.

                  —

                  Jiġu żgurati t-trasparenza u l-iskambju kontinwu ta' informazzjoni fil-qasam tal-kompetizzjoni u l-għajnuna mill-istat.

                  —

                  Jitkompla l-allinjament fil-leġislazzjoni sekondarja fil-qasam ta' l-antitrust.

            Servizzi Finanzjarji

                  —

                  Jiġi adottati miżuri ta' implimentazzoni meħtieġa taħt il-liġi bankarja ġdida. Jiġi żgurat progress lejn l-implimentazzjoni tar-roadmap għall-qafas tal-ħtiġiet kapitali ġdid għal istituzzjonijiet ta' kreditu u kumpanniji ta' investiment.

                  —

                  Jissaħħu standards ta' prudenza u trasparenza fis-settur finanzjarju non-bankarju, inkluż bir-razzjonalizzazzjoni ta' l-istrutturi superviżorji fejn meħtieġ.

            Soċjeta ta' l-informazzjoni u medja

                  —

                  Tiġi żgurata l-implimentazzjoni ta' tariffi u leġislazzjoni ta' liċenzjar.

                  —

                  Adozzjoni u implimentazzjoni tal-leġislazzjoni allinjata dwar il-komunikazzjoni elettronika, b'mod partikolari f'oqsma ta' tariffi u leġislazzjoni ta' liċenzjar, linji mikrija (leased lines) aċċess u interkonnettività, għażla (minn qabel) ta' trasportaturi (carrier (pre-selection)) u portabilità ta' numri (number portability). Tissaħħaħ il-kapaċità u l-indipendenza ta' l-awtoritajiet regolatorji tat-televiżjoni/radju.

                  —

                  Jitkompla l-allinjament tal-leġislazzjoni fil-qasam tal-politika awdjo-viżiva, b'mod partikolari fir-rigward tad-Direttiva tat-Televiżjoni mingħajr Fruntieri.

            Agrikoltura u żvilupp rurali

                  —

                  Jiġu adottati miżuri leġislattivi meħtieġa u jiġu stabbiliti strutturi amministrattivi xierqa biex jiġu operati l-istrumenti ta' l-UE marbuta ma' l-iżvilupp rurali.

            Sigurtà ta' l-ikel, il-politika veterinarja u fitosanitarja

                  —

                  Isir allinjament ulterjuri mal-ħtiġiet ta' l-UE tas-sistema ta' identifikazzjoni ta' l-annimali u reġistrazzjoni għal bovini u tinbeda azzjoni għall-identifikazzjoni ta' ngħaġ u mogħoż u r-reġistrazzjoni tal-movimenti tagħhom.

                  —

                  Tiġi adottata strateġija biex jinqered il-mard prinċipali ta' l-annimali.

                  —

                  Jiġi mħejji programm għall-modernizzazzjoni ta' stabbilimenti ta' proċċessar ta' l-ikel biex jissodisfaw l-istandards ta' l-UE dwar l-iġene u s-saħħa pubblika.

                  —

                  Jiġu implimentati programmi ta' kontroll ta' residwi u zoonosis.

            Is-sajd

                  —

                  Allinjament ma' l-acquis tal-leġislazzjoni tal-ġestjoni, il-kontroll, il-kummerċjalizzazzjoni u l-aġġustament strutturali tas-sajd. Tissaħħaħ il-kapaċità amministrattiva.

            Trasport

                  —

                  Jitneħħew ir-restrizzjonijiet eżistenti kollha għal bastimenti bil-bandiera ta' Ċipru u l-bastimenti li jservu kummerċ Ċiprijott u d-disposizzjonijiet tal-ftehim ta' l-avjazzjoni li jiddiskriminaw trasportaturi ta' l-Istati Membri abbażi tan-nazzjonalità tagħhom.

                  —

                  Jitkompla l-allinjament ma' l-acquis tat-trasport fil-moduli tat-trasport kollha.

                  —

                  Tissaħħaħ l-amministrazjoni marittima, b'mod partikolari dik tal-kontroll ta' l-Istat tal-bandiera u jsir titjib urġenti tar-rekord ta' sigurtà tal-flotta Torka biex titneħħa mill-istati bandiera fil-black list tal-Memorandum ta' Ftehim ta' Pariġi.

                  —

                  Jiġi adottat programm għall-adattament tal-flotta Torka tat-trasport tat-triq għall-istandards ta' l-UE.

            Enerġija

                  —

                  Tiġi żgurata l-indipendenza u l-funzjonamnet effettiv ta' l-awtorità regolatorja rigward l-elettriċità, il-gas naturali u l-enerġija nukleari.

                  —

                  Jiġi żgurat l-istabbiliment ta' suq intern ta' l-enerġija kompetittiv, f'konformità mad-Direttivi ta' l-elettriċità u l-gass.

                  —

                  Appoġġ għall-ħolqien ta' suq ta' l-enerġija reġjonali li jiġi integrat gradwalment bħala parti minn suq ta' l-enerġija usa' Ewropew. Jitneħħew ir-restrizzjonijiet għall-kummerċ transkonfini u l-aċċess għal parti terzi.

                  —

                  Tiġi żviluppata strateġija ta' l-enerġija għall-faċilitazzjoni ta' l-implimentazzjoni ta' qafas legali f'konformità ma' l-acquis.

                  —

                  Jinbeda l-allinjament ma' l-acquis ta' l-effiċjenza ta' enerġija u s-sorsi ta' enerġija li jistgħu jiġġeddu u tiġi żviluppata l-kapaċità amministrattiva f'dawn is-setturi.

            Tassazzjoni

                  —

                  Jitkompla l-allinjament tad-dazji tas-sisa u l-VAT, b'mod partikolari fir-rigward tar-rati applikati, il-kamp ta' applikazzjoni tat-transazzjonijiet eżentati, u l-istruttura tat-taxxi u jitneħħew il-miżuri ta' taxxa li jistgħu jirriżultaw fi trattament diskriminatorju.

                  —

                  Jitkompla l-allinjament ma' l-acquis fil-qasam tat-tassazzjoni diretta, inklużi d-disposizzjonijiet dwar l-iskambju ta' informazzjoni ma' l-Istati Membri ta' l-UE għall-faċilitazzjoni ta' l-infurzar tal-miżuri kontra l-evitar u kontra l-evażjoni.

                  —

                  Impenn ta' żamma mal-prinċipji tal-Kodiċi ta' Kondotta għat-Tassazzjoni ta' l-Intrapriżi u jiġi żgurat li l-leġislazzjoni futura tikkonforma mal-prinċipji tal-Kodiċi ta' Kondotta għat-Tassazzjoni ta' l-Intrapriżi.

                  —

                  Jiġu intensifikati l-isforzi għall-immodernizzar u t-tisħiħ ta' l-Amministrazzjoni tat-Taxxa bil-ħsieb li tiżdied il-konformità ta' min iħallas it-taxxi u li jitjieb il-ġbir tat-taxxi diretti, kif ukoll id-dħul mill-VAT u mid-dwana, u taxxi indiretti oħra. Jiġu stabbiliti strumenti effettivi għall-ġlieda kontra l-frodi.

                  —

                  Jinbdew it-tħejjijiet għall-iżvilupp tas-sistemi meħtieġa ta' l-informatika sabiex ikun jista' jsir l-iskambju ta' informazzjoni elettronika ma' l-UE u l-Istati Membri tagħha.

            Statistika

                  —

                  Jitlestew il-proċeduri għall-adozzjoni u l-infurzar ta' liġi ġdida dwar l-istatistika f'konformità ma' l-istandards ta' l-UE. Jiġi żgurat it-taħriġ tal-persunal u titjieb il-kapaċità amministrattiva.

                  —

                  Tiġi rinfurzata l-istrateġija għall-iżvilupp ta' l-istatistika b'mod partikolari f'oqsma ta' prijorità, bħal ma huma: statistika demografika u dwar is-suq tax-xogħol, statistika reġjonali, statistika kummerċjali (inkluż Reġistru Kummerċjali) u statistika agrikola.

                  —

                  Jiġu adottati l-klassifikazzjonijiet pendenti, u jiġu introdotti l-Unitajiet Statistiċi rilevanti fir-reġistru kummerċjali.

                  —

                  Titjieb il-metodoloġija tal-Kontijiet Nazzjonali f'konformità ma' l-ESA 95.

            Politika soċjali u impjiegi

                  —

                  Jiġi żviluppat pjan annwali għall-finanzjament ta' l-investimenti, abbażi ta' valutazzjoni realistika ta' l-ispejjeż ta' l-allinjament u tar-riżorsi disponibbli pubbliċi u privati.

                  —

                  Jiġu stabbiliti l-kondizzjonijiet għal djalogu soċjali effettiv, inter alia bl-abolizzjoni ta' disposizzjonijiet restrittivi dwar l-attivitajiet tat-trade unions u billi jiġi żgurat ir-rispett tad-drittijiet tat-trade unions.

                  —

                  Jiġu appoġġati l-isforzi għall-bini tal-kapaċitajiet ta' l-imsieħba soċjali, b'mod partikolari bil-ħsieb tar-rwol futur tagħhom fit-tfassil u l-implimentazzjoni tal-politika soċjali u dwar l-impjiegi, speċjalment permezz ta' djalogu soċjali awtonomu.

                  —

                  Jitkomplew l-isforzi biex tiġi ttrattata l-problema tax-xogħol mill-minuri.

                  —

                  Tiġi rinfurzata l-kapaċità ta' l-istituzzjonijiet kollha involuti fit-traspożizzjoni ta' l-acquis f'dan il-qasam.

            Intrapriża u politika industrijali

                  —

                  Jiġi adottat il-Programm Nazzjonali ta' Ristrutturar dwar l-Azzar, li jimmira li jiżgura l-vijabbiltà tas-settur u r-rispett tar-regoli ta' l-UE dwar l-għajnuna mill-Istat.

                  —

                  Tiġi żviluppata u implimentata strateġija għall-promozzjoni ta' l-investiment barrani, inkluża s-soluzzjoni tat-tilwim.

            Politika reġjonali u koordinazzjoni ta' l-istrumenti strutturali

                  —

                  Jitkompla l-iżvilupp tal-qafas strateġiku għall-koeżjoni ekonomika u soċjali, immirat lejn it-tnaqqis tad-disparitajiet reġjonali.

                  —

                  Jiġi stabbilit il-qafas leġislattiv u amministrattiv meħtieġ biex jassorbi l-fondi ta' l-UE ta' qabel l-adeżjoni.

            Ġustizzja, libertà u sigurtà

                  —

                  Jitkompla l-iżvilupp u t-tisħiħ ta' l-istituzzjonijiet kollha ta' l-infurzar tal-liġi u l-istatus u l-operat tagħhom jiġi allinjat ma' standards Ewropej, inkluż permezz ta' l-iżvilupp tal-kooperazzjoni bejn l-aġenziji. Jiġi adottat Kodiċi ta' Etika tal-Pulizija. Tiġi stabbilita sistema ta' lmenti indipendenti u effettiva biex tiżgura kontabbiltà akbar tal-pulizija u l-ġendarmerija. Jiġi żviluppat l-użu ta' teknika investigattiva moderna u strateġiji għall-prevenzjoni tal-kriminalità. Jittieħdu passi għat-taħriġ u l-iżvilupp tal-kapaċità tal-Pulizija Ġudizzjarja.

                  —

                  Jitkomplew l-isforzi għall-implimentazzjoni tal-Pjan ta' Azzjoni Nazzjonali dwar il-Migrazzjoni u l-Asil, għall-ġlieda kontra l-migrazzjoni illegali u l-konklużjoni urġenti ta' ftehim ta' riammissjoni ma' l-UE.

                  —

                  Jiġi adottat u tinbeda l-implimentazzjoni tal-Pjan ta' Azzjoni Nazzjonali dwar il-Ġestjoni tal-Fruntiera, b'mod partikolari billi jittieħdu passi biex jitwaqqaf gwardja tal-fruntiera professjonali mhux militari u billi jitneħħew il-mini mill-fruntiera.

                  —

                  Tiġi adottata u implimentata Strateġija Nazzjonali dwar il-Kriminalità Organizzata. Tissaħħaħ il-ġlieda kontra l-kriminalità organizzata, id-drogi, it-traffikar tal-persuni, il-frodi, il-korruzzjoni u l-money laundering.

                  —

                  Tiġi żviluppata u tinbeda l-implimentazzjoni ta' Strateġija Nazzjonali dwar id-Drogi f'konformità ma' l-Istrateġija u l-Pjan ta' Azzjoni ta' l-UE dwar id-Drogi.

                  —

                  Tiġi adottata liġi dwar il-protezzjoni tad-dettalji personali f'konformità ma' l-acquis u titwaqqaf awtorità ta' superviżjoni indipendenti.

                  —

                  Jinħatar servizz b'kompetenzi biex jipproteġi lill-euro kontra l-falsifikazzjoni.

            Xjenza u riċerka

                  —

                  Jinbeda t-tfassil u l-applikazzjoni ta' strateġija integrata ta' riċerka.

            Edukazzjoni u kultura

                  —

                  Jiġi ffaċilitat l-operat ta' l-Aġenzija Nazzjonali biex tiġi kkonsolidata l-parteċipazzjoni fil-Programmi Socrates, Leonardo da Vinci u l-Programmi taż-Żgħażagħ. Issir promozzjoni għall-parteċipazzjoni fil-programm Kultura 2000.

            Ambjent

                  —

                  Jiġi adottat programm rivedut għat-traspożizzjoni u l-implimentazzjoni ta' l-acquis. Jiġi żviluppat pjan għall-finanzjament ta' l-investimenti.

                  —

                  Titkompla t-traspożizzjoni u l-implimentazzjoni ta' l-acquis fir-rigward tal-leġislazzjoni kwadru, il-konvenzjonijiet ambjentali internazzjonali, u l-leġislazzjoni dwar il-protezzjoni tan-natura, il-kwalità ta' l-ilma, il-Kontroll Integrat tal-Prevenzjoni tat-Tniġġis u l-immaniġġar ta' l-iskart. Tiġi implimentata u infurzata d-direttiva emendata dwar il-valutazzjoni ta' l-impatt ambjentali.

                  —

                  Tiġi persegwita l-integrazzjoni tal-ħtiġiet ambjentali fil-linji politiċi settorjali l-oħra.

                  —

                  Jiġi żviluppat pjan għat-tisħiħ tal-kapaċità amministrattiva, l-implimentazzjoni u l-infurzar tal-leġislazzjoni ambjentali.

                  —

                  Jiġi persegwit l-iżvilupp tal-kooperazzjoni transkonfinali dwar l-ilma, skond id-direttiva kwadru dwar l-ilma u l-konvenzjonijiet internazzjonali li tagħmel parti minnhom il-KE.

            Protezzjoni tas-saħħa u l-konsumatur

                  —

                  Jitkompla l-allinjament ma' l-acquis.

                  —

                  Jiġu żviluppati aktar l-istrutturi istituzzjonali għal implimentazzjoni effettiva, b'mod partikolari rigward is-sorveljanza tas-suq.

                  —

                  Jiġu żviluppati aktar is-sistemi għall-avviżi dwar prodotti perikolużi f'livell nazzjonali u jiġu sfruttati l-possibbiltajiet għall-iskambju ta' tali avviżi f'livell internazzjonali permezz tat-TRAPEX jew sistemi oħra rilevanti.

            Unjoni doganali

                  —

                  Jiġi adottat kodiċi doganali ġdid biex jallinja aktar ir-regoli doganali ma' l-acquis rilevanti inklużi r-regoli ta' oriġini preferenzjali.

                  —

                  Tiġi allinjata l-leġislazzjoni dwar iż-żoni liberi ma' l-acquis rilevanti u tiġi infurzata, b'mod partikolari għar-regoli dwar il-kontrolli doganali u l-verifika tat-taxxi.

                  —

                  Jitkompla t-tisħiħ tal-kapaċità amministrattiva u operattiva ta' l-amministrazzjoni doganali u jiġu allinjati l-proċeduri interni ma' l-istandards ta' l-UE.

                  —

                  Jinbdew it-tħejjijiet għall-iżvilupp tas-sistemi meħtieġa ta' l-informatika sabiex ikun jista' jsir l-iskambju ta' informazzjoni elettronika ma' l-UE u l-Istati Membri tagħha, ta' l-ewwel ikunu ż-żoni tat-transitu u tat-tariffi.

            Relazzjonijiet esterni u politika barranija, tas-sigurtà u tad-difiża

                  —

                  Jitlesta l-allinjament mal-Politika Kummerċjali Komuni tal-KE, b'allinjament mar-reġimi preferenzjali tal-KE inkluż ir-reġim ġdid ta' Sistema ta' Preferenzi Ġeneralizzata tal-KE.

                  —

                  Jitkomplew l-isforzi biex jiġu konklużi l-Ftehim ta' Kummerċ Liberu pendenti ma' pajjiżi terzi.

                  —

                  Tiġi allinjata progressivament il-politika dwar pajjiżi terzi u l-pożizzjonijiet fi ħdan organizzazzjonijiet internazzjonali ma' dik ta' l-UE u l-Istati Membri tagħha, inkluż rigward is-sħubija ta' l-Istati Membri kollha ta' l-UE ma' organizzazzjonijiet u arranġamenti rilevanti bħal ma hu l-Wassenaar.

            Kontroll finanzjarju

                  —

                  Tiġi żgurata l-implimentazzjoni f'waqtha tal-Liġi dwar il-Ġestjoni u l-Kontroll Finanzjarju Pubbliku.

                  —

                  Tiġi adottata leġislazzjoni ġdida għar-riforma tal-funzjoni tal-verifika esterna skond ir-regoli ta' l-Organizzazzjoni Internazzjonali ta' l-Istituzzjonijiet Supremi ta' Verifika u f'konformità mal-Liġi dwar il-Ġestjoni u l-Kontroll Finanzjarju Pubbliku, biex tiġi żgurata l-indipendenza tal-Qorti tal-Kontijiet.

                  —

                  Jitwaqqfu proċeduri effettivi għat-trattament ta' irregolaritajiet u każi ta' suspett ta' frodi li jolqtu l-għajnuna ta' qabel l-adeżjoni, inkluża l-komunikazzjoni effettiva ta' irregolaritajiet lill-Kummissjoni.

                  —

                  Tissaħħaħ is-sistema ta' implimentazzjoni għall-ġestjoni ta' fondi Komunitarji ta' qabel l-adeżjoni u tiġi adattata għall-evoluzzjoni ta' strumenti ta' qabel l-adeżjoni.

                  —

                  Jitwaqqfu l-istrutturi amministrattivi meħtieġa għall-protezzjoni effettiva u ekwivalenti tal-fondi ta' l-UE u għall-kooperazzjoni ma' l-Uffiċċju tal-Kummissjoni Ewropea Kontra l-Frodi (OLAF).

            3.2   PRIJORITAJIET TA' TERMINU MEDJU
      Kriterji Ekonomiċi

                  —

                  Titlesta l-implimentazzjoni tal-programm ta' privatizzazzjoni.

                  —

                  Titlesta r-riforma tas-settur agrikolu.

                  —

                  Tiġi żgurata s-sostenibbiltà tas-sistema tal-pensjoni u s-sigurtà soċjali.

                  —

                  Jitkompla t-titjib tal-livell ġenerali ta' l-edukazzjoni u s-saħħa, b'attenzjoni partikolari għall-ġenerazzjoni żagħżugħa u r-reġjuni żvantaġġati.

            Kapaċità li tassumi l-obbligi ta' l-adeżjoni
      Dritt ta' l-istabbiliment u l-libertà li tipprovdi s-servizzi

                  —

                  Jitneħħew ir-restrizzjonijiet fuq id-dritt ta' l-istabbiliment u fuq il-libertà li tipprovdi servizzi transkonfinali.

                  —

                  Jinbeda l-allinjament ma' l-acquis dwar is-servizzi postali. Tinbeda l-liberalizzazzjoni tas-servizzi postali u titwaqqaf awtorità regolatorja nazzjonali.

                  —

                  Jinkiseb allinjament sostanzjali ma' l-acquis rigward ir-rikonoxximent tal-kwalifiki professjonali.

            Proċeduri ta' l-akkwist pubbliku

                  —

                  Jiġi żgurat li r-regoli ta' l-akkwist pubbliku huma implimentati effettivament minn awtoritajiet u entitajiet tal-kuntratti fil-livelli kollha, inkluż bl-iżvilupp u l-applikazzjoni ta' għodda operattiva, l-għoti ta' taħriġ u t-tisħiħ tal-kapaċità amministrattiva ta' l-awtoritajiet u l-entitajiet tal-kuntratti.

                  —

                  Tingħata promozzjoni għall-użu ta' mezzi elettroniċi fil-proċeduri ta' l-akkwist.

                  —

                  Tiġi adottata strateġija nazzjonali komprensiva biex tiżviluppa s-sistema ta' l-akkwist pubbliku tat-Turkija, inkluż bl-użu ta' mezzi elettroniċi fl-istadji kollha tal-proċedura ta' l-akkwist.

            Liġi dwar il-proprjetà intellettwali

                  —

                  Jitlesta l-allinjament u jiġi żgurat l-infurzar tad-drittijiet tal-proprjetà intellettwali billi jissaħħu l-istrutturi u l-mekkaniżmi ta' l-infurzar, inklużi l-awtoritajiet ta' l-infurzar u l-ġudikatura.

            Servizzi Finanzjarji

                  —

                  Isir progress sostanzjali lejn l-implimentazzjoni tal-qafas tal-ħtiġijiet kapitali ġdid, f'konformità mal-pjan dettaljat tal-BRSA.

                  —

                  Isir progress sostanzjali lejn l-allinjament tal-leġislazzjoni ma' l-acquis fis-settur finanzjarju mhux bankarju.

            Liġi dwar il-kumpanniji

                  —

                  Jitlesta l-allinjament ma' l-acquis.

                  —

                  Jiġi adottat qafas ta' rappurtar finanzjarju bi skopijiet ġenerali f'konformità ma' l-istandards ta' l-UE, b'użu sħiħ ta' l-eżenzjonijiet previsti fl-acquis.

                  —

                  Jissaħħu l-ħtiġiet dwar l-iżvelar. B'mod partikolari, tiġi adottata ħtieġa ġenerali għall-kumpanniji li jżommu reġistru ta' dikjarazzjonijiet ta' entitajiet ta' verifika legali u dawk finanzjarji konsolidati sabiex dawn isiru disponibbli għall-pubbliku.

                  —

                  Tissaħħaħ il-kapaċità ta' l-awtoritajiet kollha rilevanti li jivverifikaw u jinfurzaw l-istandards tar-rappurtar finanzjarju.

            Kompetizzjoni

                  —

                  Jiġi konsolidat l-infurzar fil-qasam ta' l-antitrust u l-għajnuna mill-Istat b'attenzjoni speċjali għall-monopolji u l-intrapriżi bi drittijiet speċjali u esklużivi.

                  —

                  Jiġi persegwit ir-ristrutturar tas-settur ta' l-azzar fil-qafas ta' programm settorjali komprensiv miftiehem.

                  —

                  Jiżdied l-għarfien tar-regoli dwar l-antitrust u l-għajnuna mill-Istat fost il-parteċipanti kollha tas-suq u dawk li jagħtu l-għajnuna.

            Soċjeta ta' l-informazzjoni u medja

                  —

                  Titlesta t-traspożizzjoni ta' l-acquis fil-qasam tat-telekomunikazzjoni u ssir tħejjija għal liberalizzazzjoni sħiħa tas-swieq.

                  —

                  Jitlesta l-allinjament tal-leġislazzjoni awdjo-viżiva u jissaħħu l-kapaċitajiet ta' l-awtorità regolatorja indipendenti tat-televiżjoni u r-radju.

            Agrikoltura u żvilupp rurali

                  —

                  Titkompla l-ħidma fuq it-twaqqif tas-Sistema Integrata ta' Amministrazzjoni u Kontroll, b'mod partikolari rigward sistema ta' identifikazzjoni ta' pakketti ta' art.

            Sigurtà ta' l-ikel, politika veterinarja u fitosanitarja

                  —

                  Tiġi allinjata l-leġislazzjoni veterinarja, tas-sigurtà ta' l-ikel u dik fitosanitarja.

                  —

                  Tinbena l-kapaċità amministrattiva meħtieġa għall-implimentazzjoni tal-leġislazzjoni veterinarja, fitosanitarja u ta' l-ikel.

                  —

                  Titwaqqaf sistema ta' identifikazzjoni u reġistrazzjoni ta' l-annimali għan-nagħaġ u l-mogħoż f'konformità mal-ħtiġiet ta' l-UE.

                  —

                  Jittejjeb il-livell ta' l-istabbilimenti ta' l-ipproċessar ta' l-ikel agrikolu sabiex dawn ikunu jistgħu jirrispettaw l-istandards u l-leġislazzjoni ta' l-UE dwar is-sigurtà ta' l-ikel. Jiġu mmodernizzati l-irziezet tal-prodotti tal-ħalib.

                  —

                  Jiġu implimentati sistemi ta' kontroll tas-sigurtà ta' l-ikel

                  —

                  Titwaqqaf sistema ta' ġbir ta' katavri u trattament ta' prodotti sekondarji ta' l-annimali.

                  —

                  Jiġu implimentati pjanijiet ta' qerda tal-mardiet ewlenin

                  —

                  Tiġi allinjata s-sistema tar-reġistrazzjoni tal-varjetajiet tal-pjanti mal-ħtiġiet ta' l-UE.

                  —

                  Jiġu allinjati aktar il-ħtiġiet dwar ir-residwi tal-pestiċidi mad-disposizzjonijiet ta' l-UE.

            Is-sajd

                  —

                  Jitlesta t-twaqqif ta' strutturi u tagħmir amministrattiv adegwat f'livelli ċentrali u reġjonali li jistgħu jiżguraw l-implimentazzjoni tal-Politika Komuni dwar is-Sajd.

            Politika tat-trasport

                  —

                  Jitlesta l-allinjament leġislattiv u amministrattiv dwar il-modi kollha tat-trasport. Għat-trasport stradali l-mira għandha tkun b'mod partikolari l-aċċess għas-suq, is-sigurtà fit-toroq, it-testijiet tal-vetturi, l-ispezzjonijiet fit-triq kif ukoll regoli soċjali, fiskali u tekniċi. It-trasport marittimu għandu jinkludi s-sigurtà marittima.

                  —

                  Jiġu żgurati l-implimentazzjoni u l-infurzar tal-leġislazzjoni tat-trasport stradali, marittimu u ta' l-ajru (partikolarment is-sigurtà ta' l-ajru u l-ġestjoni tat-traffiku ta' l-ajru). Għal dan il-għan, jitjiebu l-implimentazzjoni u l-kapaċità ta' l-infurzar ta' l-istituzzjonijiet relatati għall-aspetti kollha ta' l-avjazzjoni ċivili, it-trasport stradali u l-linji ferrovjarji.

                  —

                  Jitlesta r-ristrutturar tal-kumpannija nazzjonali ferrovjarja u jinfetaħ is-suq ferrovjarju f'konformità mal-ħtiġiet ta' l-acquis.

                  —

                  Jiġi implimentat programm ta' adattazzjoni teknika sabiex il-flotta Torka tat-trasport marittimu u stradali tikkonforma ma' l-istandards Komunitarji.

            Enerġija

                  —

                  Jitlesta l-allinjament tal-leġislazzjoni nazzjonali ma' l-acquis.

                  —

                  Jissaħħu aktar l-istrutturi amministrattivi u regolatorji.

                  —

                  Jiġu ristrutturati l-utilitajiet ta' l-enerġija u jinfetħu s-swieq ta' l-enerġija f'konformità ma' l-acquis.

                  —

                  Jiġi żgurat livell għoli ta' sigurtà nukleari. Meta tinħoloq kapaċità għall-produzzjoni ta' l-enerġija nukleari, b'mod partikolari jissaħħu l-kapaċità, l-indipendenza u r-riżorsi ta' l-awtorità regolatorja fi żmien debitu qabel jibda l-ħruġ tal-liċenzji. Jiġi żgurat li l-valutazzjonijiet ta' l-impatt ambjentali (EIA) jitwettqu f'konformità sħiħa mad-Direttiva ta' l-EIA.

            Tassazzjoni

                  —

                  Tavvanza sostanzjalment il-ħidma lejn it-tlestija ta' l-allinjament ma' l-acquis tat-taxxa, rigward il-VAT, id-dazji tas-sisa u t-tassazzjoni diretta, inkluż il-Kodiċi tal-Kondotta għat-tassazzjoni ta' l-intrapriżi.

                  —

                  Jitkomplew it-tisħiħ u l-immodernizzar ta' l-amministrazzjoni tat-taxxa, inkluż is-settur ta' l-informatika, sabiex jitjieb il-ġbir tad-dħul mit-taxxi. Jitkomplew it-tħejjijiet għall-iżvilupp tas-sistemi meħtieġa ta' l-informatika sabiex ikun jista' jsir l-iskambju ta' informazzjoni elettronika ma' l-UE u l-Istati Membri tagħha.

            Politika ekonomika u monetarja

                  —

                  Jitlesta l-allinjament mad-disposizzjonijiet ta' l-acquis rigward il-projbizzjoni ta' l-aċċess privileġġat ta' l-awtoritajiet tas-settur pubbliku għall-istituzzjonijiet finanzjarji u l-projbizzjoni tal-finanzjament dirett lis-settur pubbliku.

            Statistika

                  —

                  Ir-Reġistru Kummerċjali jittella' għal standards ta' l-UE.

                  —

                  Jiġu allinjati aktar ma' l-acquis l-istatistiċi makro-ekonomiċi, partikolarment rigward l-estimi tal-GDP, l-indiċi armonizzati tal-prezzijiet tal-konsumatur, l-indikaturi għat-terminu qasir, il-bilanċ tal-pagamenti, u l-istatistiċi tax-xogħol.

                  —

                  Tissaħħaħ il-koordinazzjoni tar-rwol ta' l-istitut ta' l-Istat ta' l-Istatistika sabiex jitjiebu l-ġbir u l-ipproċessar ta' l-informazzjoni li toriġina f'uffiċċji governattivi differenti.

                  —

                  Jiġi intensifikat l-użu tas-sorsi amministrattivi għall-ġbir ta' l-informazzjoni.

                  —

                  Titlesta l-armonizzazzjoni ta' l-istatistika finanzjarja mal-ħtiġiet ta' l-ESA 95.

            Politika soċjali u impjiegi

                  —

                  Titlesta t-traspożizzjoni ta' l-acquis u jissaħħu l-istrutturi relatati ta' amministrazzjoni u infurzar, inklużi l-ispettorati tax-xogħol.

                  —

                  Jiġu żgurati l-implimentazzjoni u l-infurzar ta' acquis tal-politika soċjali u l-impjiegi.

                  —

                  Titħejja strateġija nazzjonali dwar l-impjiegi bil-ħsieb ta' parteċipazzjoni fl-Istrateġija Ewropea għall-Impjiegi, inklużi tħejjija u implimentazzjoni ta' Reviżjoni Konġunta tal-Politika ta' l-Impjiegi, u tiġi żviluppata kapaċità għas-sorveljanza tas-suq tax-xogħol u l-iżviluppi soċjali.

                  —

                  Titħejja strateġija nazzjonali dwar l-inklużjoni soċjali, inkluż il-ġbir ta' informazzjoni, f'konformità mal-prattika ta' l-UE.

                  —

                  Tiġi żviluppata aktar il-protezzjoni soċjali, partikolarment bil-konsolidazzjoni tar-riforma tas-sistema tas-sigurtà soċjali u l-pensjoni bil-ħsieb ta' sostenibbiltà finanzjarja, filwaqt li tissaħħaħ ix-xibka tas-sigurtà soċjali.

            Intrapriża u Politika Industrijali

                  —

                  Ikompli jiġi ssimplifikat l-ambjent kummerċjali għall-SMEs, u jsir allinjament mad-definizzjoni ta' SME użata fl-UE.

            Rettikolati trans-Ewropej

                  —

                  Jiġu implimentati l-proġetti li ngħataw prijorità identifikati bil-Valutazzjoni tal-Ħtiġijiet għall-Infrastruttura tat-Trasport u skond il-linji gwida dwar it-trasport fit-TEN tal-Komunità Ewropea.

                  —

                  Tingħata promozzjoni lill-implimentazzjoni tal-proġetti fit-Turkija mniżżla bħala proġetti ta' interess komuni fil-Linji Gwida dwar l-Enerġija fit-TEN tal-Komunità Ewropea.

            Politika reġjonali u koordinazzjoni ta' l-istrumenti strutturali

                  —

                  Jitkompla t-tisħiħ tal-kapaċità amministrattiva għall-implimentazzjoni tal-politika reġjonali fil-livell ċentrali kif ukoll reġjonali.

                  —

                  Jiġu stabbiliti proċeduri ta' budget multi-annwali li jistipulaw il-kriterji ta' prijorità għall-investiment pubbliku fir-reġjuni.

            Ġustizzja, libertà u sigurtà

                  —

                  Jiġu allinjati l-istatus u l-funzjonament tal-ġendarmerija ma' standards Ewropej.

                  —

                  Jiġi persegwit l-allinjament tal-leġislazzjoni u l-prattika dwar il-visa ma' l-acquis.

                  —

                  Jitkompla l-allinjament ma' l-acquis fil-qasam ta' l-asil, billi titneħħa l-limitazzjoni ġeografika għall-Konvenzjoni ta' Ġinevra; tissaħħaħ is-sistema għas-smigħ u d-deċiżjoni dwar applikazzjonijiet għall-asil u jiġu żviluppati miżuri ta' appoġġ u integrazzjoni soċjali għar-refuġjati.

                  —

                  Fil-qasam tad-drogi, jitkompla t-tisħiħ tal-Punt Fokali Nazzjonali.

                  —

                  Jitkompla l-iżvilupp tal-kapaċità tas-servizz tad-dwana, inkluż permezz tal-konklużjoni ta' ftehimiet ta' kooperazzjoni doganali u l-introduzzjoni ta' unitajiet mobbli ta' sorveljanza.

                  —

                  Fil-qasam tal-protezzjoni tad-data, tiġi żgurata l-implimentazzjoni ta' l-acquis permezz tat-twaqqif ta' awtorità ta' superviżjoni indipendenti.

                  —

                  Jiġu adottati u implimentati l-acquis u l-aħjar prattiċi dwar il-migrazzjoni bil-ħsieb tal-prevenzjoni tal-migrazzjoni illegali.

                  —

                  Jitkompla l-allinjament ma' l-acquis u l-aħjar prattiċi, f'konformità mal-Pjan ta' Azzjoni Nazzjonali dwar il-Ġestjoni tal-Fruntiera, sabiex issir tħejjija għal allinjament sħiħ ma' l-acquis ta' Schengen.

                  —

                  Jiġi adottat u implimentat l-acquis fl-oqsma tal-korruzzjoni, il-ġlieda kontra d-drogi, il-kriminalità organizzata, il-money laundering, il-kooperazzjoni ġudizzjarja f'materji kriminali u ċivili, il-protezzjoni ta' l-euro u ta' l-interessi finanzjarji tal-Komunità bil-liġi kriminali.

            Edukazzjoni u kultura

                  —

                  Isir allinjament mal-politika ta' l-UE għall-protezzjoni tad-diversità kulturali, inkluż fid-dawl tal-Konvenzjoni ta' l-UNESCO dwar id-Diversità Kulturali.

            Ambjent

                  —

                  Jitkompla l-allinjament ma' l-acquis u tissaħħaħ il-kapaċità istituzzjonali, amministrattiva u ta' sorveljanza biex tiġi żgurata l-protezzjoni ambjentali, inkluż il-ġbir ta' informazzjoni.

                  —

                  Jiġu integrati prinċipji ta' żvilupp sostenibbli fid-definizzjoni u l-implimentazzjoni ta' linji politiċi settorjali.

                  —

                  Jiġu żgurati t-traspożizzjoni sħiħa u l-implimentazzjoni progressiva u l-infurzar tad-direttiva dwar il-valutazzjoni ambjentali strateġika, kif emendata.

                  —

                  Jiġi adottat u implimentat pjan nazzjonali għall-immaniġġar ta' l-iskart.

            Unjoni Doganali

                  —

                  Jitlesta l-allinjament tal-leġislazzjoni doganali partikolarment dwar il-ġestjoni tal-kwota tat-tariffi, iż-żoni liberi, il-prodotti u t-teknoloġiji ta' użu doppju, il-prekursuri, il-prodotti ffalsifikati u l-piraterija tal-prodotti.

                  —

                  Jitkomplew l-isforzi għall-immodernizzar tal-kontrolli u l-operazzjonijiet doganali u jiġi żgurat li l-uffiċċji kollha tad-dwana jkunu mgħammra b'infrastruttura ta' l-informatika.

                  —

                  Jitkomplew it-tħejjijiet għall-interkonnettività tas-sistemi ta' l-informatika ma' l-UE.

            Kontroll finanzjarju

                  —

                  Tiġi rinfurzata l-kapaċità attwali ta' ġestjoni u kontroll ta' l-istituti kollha involuti fil-ġestjoni tal-fondi Komunitarji ta' qabel l-adeżjoni skond id-DIS.

                  —

                  Jitħejjew l-istituzzjonijiet kollha involuti fil-ġestjoni tal-fondi Komunitarji ta' qabel l-adeżjoni għall-akkreditazzjoni skond is-Sistema Estiża ta' Implimentazzjoni Deċentralizzata (EDIS).

                  —

                  Issir tħejjija għall-ħatra ta' servizz kontra l-frodi b'operat indipendenti.

                  —

                  Tiġi rinfurzata l-kapaċità ta' l-istrutturi amministrattivi mwaqqfa għall-protezzjoni ta' l-interessi finanzjarji tal-KE.

            4.   PROGRAMMAR
      Assistenza finanzjarja għall-prijoritajiet identifikati fis-Sħubija ta' l-Adeżjoni ser issir disponibbli permezz ta' deċiżjonijiet ta' finanzjament annwali meħuda mill-Kummissjoni, billi tiġi segwita l-proċedura stabbilita fl-Artikolu 8 tar-Regolament tal-Kunsill (KE) Nru 2500/2001 tas-17 ta' Diċembru 2001 dwar l-assistenza finanzjarja ta' qabel l-adeżjoni għat-Turkija (2) (għall-programm 2006) u fir-Regolament għall-Istrument għall-Assistenza ta' Qabel l-Adeżjoni (IPA), ladarba dan ikun ġie adottat (għall-programmi 2007-2013). Id-deċiżjonijiet finanzjarji ser ikunu segwiti bi Ftehim ta' Finanzjament iffirmat mat-Turkija.
      5.   KONDIZZJONALITÀ
      L-assistenza Komunitarja għall-proġetti ta' finanzjament permezz ta' l-istrumenti ta' qabel l-adeżjoni hija kondizzjonali fuq ir-rispett mit-Turkija ta' l-impenji tagħha skond il-Ftehimiet KE-Turkija, inklużi d-Deċiżjoni 1/95 u deċiżjonijiet oħra, aktar passi konkreti biex jiġu sodisfatti b'mod effettiv il-kriterji ta' Kopenħagen u b'mod partikolari progress fl-ilħuq tal-prijoritajiet speċifiċi ta' din is-Sħubija ta' l-Adeżjoni riveduta. In-nuqqas li jiġu rispettati dawn il-kondizzjonijiet ġenerali jista' jwassal għal deċiżjoni mill-Kunsill għas-sospensjoni ta' l-assistenza finanzjarja abbażi ta' l-Artikolu 5 tar-Regolament (KE) Nru 2500/2001. Kondizzjonijiet speċifiċi jinsabu inklużi wkoll fi programmi annwali individwali.
      6.   SORVELJANZA
      L-implimentazzjoni tas-Sħubija ta' l-Adeżjoni għandha tiġi eżaminata permezz tal-qafas tal-mekkaniżmi stabbiliti bil-Ftehim ta' Assoċjazzjoni kif dovut u permezz tar-Rapporti tal-Progress tal-Kummissjoni.
      Is-sottokumitati tal-Ftehim ta' Assoċjazzjoni jipprovdu l-possibbiltà li tiġi riveduta l-implimentazzjoni tal-prijoritajiet tas-Sħubija ta' l-Adeżjoni kif ukoll il-progress rigward l-approssimazzjoni legali, l-implimentazzjoni u l-infurzar. Il-Kumitat ta' l-Assoċjazzjoni jiddiskuti l-iżviluppi, il-progress u l-problemi ġenerali fl-ilħuq tal-prijoritajiet tas-Sħubija ta' l-Adeżjoni kif ukoll kwistjonijiet aktar speċifiċi rreferuti lilu mis-sottokumitati.
      Is-sorveljanza tal-programm ta' assistenza finanzjarja ta' qabel l-adeżjoni għandha titwettaq b'mod konġunt mit-Turkija u l-Kummissjoni Ewropea permezz ta' Kumitat Konġunt ta' Sorveljanza. Sabiex jiġi żgurat li s-sorveljanza tkun effettiva, il-proġetti ffinanzjati taħt kull Ftehim ta' Finanzjament iridu jinkorporaw indikaturi verifikabbli u li jistgħu jitkejlu tal-kisbiet. Is-sorveljanza bbażata fuq dawn l-indikaturi ser tgħin lill-Kummissjoni, lill-Kumitat ta' Ġestjoni tal-PHARE (u s-suċċessur tiegħu taħt l-IPA) u lit-Turkija biex sussegwentement jagħtu orjentazzjoni ġdida lill-programmi fejn meħtieġ u fit-tfassil ta' programmi ġodda.
      Il-Kumitat ta' Ġestjoni tal-PHARE jiżgura li l-azzjonijiet iffinanzjati taħt il-programm ta' qabel l-adeżjoni huma kompatibbli ma' xulxin kif ukoll mas-Sħubija ta' l-Adeżjoni kif hemm stabbilit fir-Regolament tal-Kunsill (KE) Nru 2500/2001.
      Is-Sħubija ta' l-Adeżjoni ser tkompli tiġi emendata kif meħtieġ skond l-Artikolu 2 tar-Regolament (KE) Nru 622/98 tas-16 ta' Marzu 1998 dwar l-assistenza għall-Istati Applikanti fil-qafas ta' l-istrateġija tal-pre-adeżjoni, u b' mod partikolari dwar l-istabbiliment tas-Sħubiji ta' Adeżjoni (3).

         (1)  Ara wkoll id-dikjarazzjoni tal-Komunità Ewropea u l-Istati Membri tagħha tal-21 ta' Settembru 2005.

         (2)  ĠU L 342, 27.12.2001, p. 1. Regolament kif emendat bir-Regolament tal-Kunsill (KE) Nru. 769/2004 (ĠU L 344, 27.12.2005, p. 23).

         (3)  ĠU L 85, 20.3.1998, p. 1.


title: 2011/67/UE: Deċiżjoni tal-Bank Ċentrali Ewropew tat- 13 ta' Diċembru 2010 dwar il-ħruġ tal-karti tal-flus euro (BĊE/2010/29)

text:
               9.2.2011

               MT

               Il-Ġurnal Uffiċjali tal-Unjoni Ewropea

               L 35/26

         DEĊIŻJONI TAL-BANK ĊENTRALI EWROPEW
   tat-13 ta' Diċembru 2010
   dwar il-ħruġ tal-karti tal-flus euro
   (tfassil mill-ġdid)
   (BĊE/2010/29)
   (2011/67/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, partikolarment l-Artikolu 128(1) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn “il quddiem l-'Istatut tas-SEBĊ”), u partikolarment l-Artikolu 16 tiegħu,
   Billi:

               (1)

               Taħt l-Artikolu 128(1) tat-Trattat u l-Artikolu 16 tal-Istatut tas-SEBĊ, il-Kunsill Governattiv tal-Bank Ċentrali Ewropew (BĊE) għandu d-dritt esklussiv li jawtorizza l-ħruġ tal-karti tal-flus tal-euro fi ħdan l-Unjoni. Taħt dawn id-dispożizzjonijiet, il-BĊE u l-BĊNi jistgħu joħorġu karti tal-flus tal-euro li huma l-uniċi karti tal-flus li għandhom l-istat ta' valuta legali fi ħdan l-Istati Membri li l-munita tagħhom hija l-euro. Il-liġi tal-Unjoni ħasbet għal sistema ta' pluralità ta' dawk li joħorġu l-karti tal-flus. Il-BĊE u l-BĊNi joħorġu l-karti tal-flus tal-euro.

               (2)

               Skont Artikolu 10 tar-Regolament tal-Kunsill (KE) Nru 974/98 tat-3 ta' Mejju 1998 dwar l-introduzzjoni tal-euro (1), fl-1 ta' Jannar 2002, il-BĊE u l-BĊNi daħħlu fiċ-ċirkolazzjoni karti tal-flus denominati f’euro. Il-karti tal-flus tal-euro huma espressjonijiet tal-istess munita waħda, u huma soġġetti għal sistema legali waħda.

               (3)

               Il-ħruġ ta' karti tal-flus tal-euro m’għandhomx bżonn ikunu soġġetti għal limiti kwantitattivi jew oħrajn, peress illi t-tqegħid ta' karti tal-flus fiċ-ċirkolazzjoni huwa proċess immexxi mit-talba.

               (4)

               Id-Deċiżjoni BĊE/2003/4 tal-20 ta' Marzu 2003 dwar id-denominazzjonijiet, l-ispeċifikazzjonijiet, ir-riproduzzjoni, il-bdil u l-irtirar tal-karti tal-flus tal-euro (2) fiha regoli komuni dwar il-karti tal-flus tal-euro. Il-BĊE stabilixxa speċifkazzjonijiet tekniċi komuni għal karti tal-flus tal-euro u miżuri għall-kontroll tal-kwalità sabiex jiżgura illi huma jkunu konformi ma' dawn l-ispeċifikazzjonijiet. Bħala konsegwenza ta' dan, il-karti tal-flus kollha tal-euro għandhom l-istess dehra fiżika u livell ta' kwalità u ma hemmx distinzjoni bejn karti tal-flus tal-istess denominazzjoni.

               (5)

               Il-karti tal-flus kollha tal-euro għandhom ikunu soġġetti għal rekwiżiti ta' aċċettazzjoni u pproċessar identiċi mill-membri tal-Eurosistema irrispettivament minn liema membru jkun poġġihom fiċ-ċirkolazzjoni. Il-prattika tar-ripatrijazzjoni tal-karti tal-flus denominati f’unitajiet ta' valuta nazzjonali lill-bank ċentrali li jkun ħariġhom ma tapplikax għall-karti tal-flus tal-euro. Is-sistema għall-ħruġ ta' karti tal-flus tal-euro hija bbażata fuq il-prinċipju ta' non-ripatrijazzjoni ta' karti tal-flus tal-euro.

               (6)

               Skont l-Artikolu 29.1 tal-Istatut tas-SEBĊ, kull bank ċentrali li huwa membru tas-Sistema Ewropea tal-Banek Ċentrali huwa assenjat piż fl-iskema tas-sottoskrizzjoni għall-kapital tal-BĊE, kif stabbiliti mid-Deċiżjoni BĊE/2008/23 tat-12 ta' Diċembru 2008 dwar l-ishma ta' persentaġġ tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (3); dan il-piż huwa bbażat fuq il-popolazzjoni u l-prodott domestiku gross ta' kull Stat Membru u jirregola l-kontribuzzjonijiet għall-kapital tal-BĊE, it-trasferimenti tal-assi ta' riżervi barranin tal-BĊNi lill-BĊE, l-allokazzjoni tad-dħul monetarju tal-BĊNi, u d-distribuzzjoni tal-qligħ u l-qsim tat-telf tal-BĊE.

               (7)

               Il-karti tal-flus tal-euro huma valuta legali fl-Istati Membri kollha li l-munita tagħhom hija l-euro u jiċċirkulaw b’mod ħieles fi ħdan iż-żona tal-euro, jinħarġu mill-ġdid mill-membri tal-Eurosistema, u jistgħu ukoll jinħażnu jew jintużaw barra ż-żona tal-euro. Il-passiv fir-rigward tal-ħruġ tal-valur totali ta' karti tal-flus tal-euro fiċ-ċirkolazzjoni għandu għalhekk jiġi allokat lill-membri tal-Eurosistema skont kriterju oġġettiv. Kriterju xieraq huwa s-sehem ta' kull BĊN fil-kapital imħallas bis-sħiħ tal-BĊE. Dan is-sehem jirriżulta minn applikazzjoni proporzjonata tal-iskema kapitali msemmija fl-Artikolu 29.1 tal-Istatut tas-SEBĊ lill-BĊNi. Peress illi dan il-kriterju mhuwiex applikabbli għall-BĊE, is-sehem tal-persentaġġ ta' karti tal-flus tal-euro li jridu jinħarġu mill-BĊE għandu jiġi determinat mill-Kunsill Governativ.

               (8)

               Taħt l-Artikoli 9.2 u 12.1 tal-Istatut tas-SEBĊ, li jistabbilixxu l-prinċipju ta' deċentralizzazzjoni għall-operazzjonijiet tal-Eurosistema, il-BĊNi huma fdati biex idaħħlu u jirtiraw miċ-ċirkolazzjoni l-karti tal-flus kollha tal-euro inklużi dawk maħruġin mill-BĊE. Konsistenti ma' dan il-prinċipju, it-trattament fiżiku ta' karti tal-flus tal-euro jsir ukoll mill-BĊNi.

               (9)

               Id-differenza bejn il-valur ta' karti tal-flus tal-euro allokati lil kull BĊN skont l-iskema tal-allokazzjoni tal-karti tal-flus u l-valur tal-karti tal-flus tal-euro li kull BĊN ipoġġi fiċ-ċirkolazzjoni għandha twassal għal bilanċi intra-Eurosistema. Peress illi l-BĊE ma jpoġġix karti tal-flus tal-euro fiċ-ċirkolazzjoni, huwa għandu jkollu klejms intra-Eurosistema fir-rigward ta' BĊNi għal valur ekwivalenti għas-sehem ta' karti ta' flus tal-euro li joħroġ. Il-ħlas ta' dawn il-bilanċi intra-Eurosistema għandu effett fuq il-pożizzjonijiet tad-dħul tal-BĊNi u huwa għalhekk is-suġġett ta' Deċiżjoni BĊE/2010/23 tal-25 ta' Novembru 2010 dwar l-allokazzjoni tad-dħul monetarju tal-banek ċentrali nazzjonali ta' Stati Membri li l-munita tagħhom hija l-euro (riformulata) (4), ibbażata fuq Artikolu 32 tal-Istatut tas-SEBĊ.

               (10)

               Skont l-Artikolu 1 tad-Deċiżjoni tal-Kunsill 2010/416/UE tat-13 ta' Lulju 2010 konformi mal-Artikolu 140(2) tat-Trattat dwar l-adozzjoni tal-euro mill-Estonja fl-1 ta' Jannar 2011 (5) l-Estonja tissodisfa l-kundizzjonijiet neċessarji għall-adozzjoni tal-euro u d-deroga mogħtija lilha taħt l-Artikolu 4 tal-Att ta' Adeżjoni tal-2003 (6) huma mħassrin b’effett mill-1 ta' Jannar 2011.

               (11)

               Peress illi l-Estonja ser tadotta l-euro fl-1 ta' Jannar 2011, id-Deċiżjoni tal-Bank Ċentrali Ewropew tas-6 ta' Diċembru 2001 dwar il-ħruġ ta' karti tal-flus tal-euro (7) għandha bżonn tiġi emendata sabiex tiġi determinata l-iskema għad-distribuzzjoni tal-karti tal-flus applikabbli mill-1 ta' Jannar 2011. Peress illi d-Deċiżjoni BĊE/2001/15 diġà ġiet emendata bosta drabi hija għandha tiġi riformulata fl-interess taċ-ċarezza,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:

               (a)

               “BĊN” tfisser il-bank ċentrali nazzjonali ta' Stat Membru li l-munita tiegħu hija l-euro,

               (b)

               “karti tal-flus tal-euro” tfisser dawk il-karti tal-flus li jikkonformaw mar-rekwiżiti ta' Deċiżjoni BĊE/2003/4 u bl-ispeċifikazzjonijiet tekniċi stabbiliti mill-Kunsill Governattiv;

               (c)

               “skema tal-kapital sottoskritt” tfisser l-ishma tal-BĊNi (espressi bħala persentaġġi) fil-kapital sottoskritt tal-BĊE li jirriżulta mill-applikazzjoni lill-BCNi tal-ippeżar fl-iskema msemmija fl-Artikolu 29.1 tal-Istatut tas-SEBĊ u kif applikabbli għas-sena finanzjarja relevanti;

               (d)

               “skema ta” distribuzzjoni ta' karti tal-flus tfisser il-persentaġġi li jirriżultaw meta wieħed jieħu kont tas-sehem tal-BĊE fil-ħruġ totali ta' karti tal-flus tal-euro u japplika l-iskema ta' kapital sottoskritt (sal-eqreb multiplu ta' 0,0005 ta' punt perċentwali) lis-sehem tal-BĊNi f’dak it-total. Fejn it-total tal-persentaġġi li jirriżultaw ma jilħaqx il-100 %, id-differenza għandha tiġi kkumpensata billi: (i) jekk it-total huwa ta' anqas minn 100 %, jiżdied 0.0005 ta' punt perċentwali mal-iżgħar ishma f’ordni axxendenti sakemm jintlaħqu l-100 % ezatti, jew (ii) jekk it-total huwa ta' iżjed minn 100 %, billi jitnaqqas 0.0005 ta' punt perċentwali f’ordni dixxendenti mill-akbar ishma sakemm jintlaħqu l-100 % ezatti. L-Anness I ta' din id-Deċiżjoni jispeċifika l-iskema għad-distribuzzjoni tal-karti tal-flus li għandha tapplika mill-1 ta' Jannar 2011.

         Artikolu 2
   Ħruġ ta' karti tal-flus tal-euro
   Il-BĊE u l-BĊNi għandhom joħorġu l-karti tal-flus tal-euro.
   Artikolu 3
   Obbligazzjonijiet tal-emittenti
   1.   Il-BĊNi għandhom ipoġġu u jirtiraw miċ-ċirkolazzjoni karti tal-flus tal-euro, u jagħmlu kull trattament fiżiku b’rabta mal-karti tal-flus tal-euro kollha, inklużi dawn maħruġin mill-BĊE.
   2.   Il-BĊNi għandhom jaċċettaw il-karti tal-flus tal-euro kollha fuq talba tad-detentur għall-iskambju ma' karti tal-flus tal-euro tal-istess valur jew, f’każ ta' detenturi ta' kont, biex jiġu kkreditati lil kontijiet miżmumin fil-BĊN li qed jirċevihom.
   3.   Il-BĊNi għandhom jittrattaw il-karti tal-flus kollha tal-euro aċċettati minnhom bħala passiv u għandhom jipproċessawhom b’mod identiku.
   4.   Il-BĊNi m’għandhomx jittrasferixxu karti tal-flus tal-euro aċċettati minnhom lil BĊNi oħrajn u għandhom iżommu dawn il-karti tal-flus tal-euro disponibbli għall-ħruġ mill-ġdid. Bħala eċċezzjoni, u skont ir-regoli stabbiliti mill-Kunsill Governattiv tal-BĊE:

               (a)

               karti tal-flus tal-euro mqattgħin, iddanneġġati, mherrija jew irtirati jistgħu jinqerdu mill-BĊN reċipjent; u

               (b)

               karti tal-flus tal-euro miżmumin minn BĊNi jistgħu, għal raġunijiet ta' loġistika, jiġu mqassmin mill-ġdid fi kwantitajiet kbar fi ħdan l-Eurosistema.

         Artikolu 4
   Distribuzzjoni ta' karti tal-flus tal-euro fi ħdan l-Eurosistema
   1.   Il-valur totali ta' karti tal-flus tal-euro fiċ-ċirkolazzjoni għandu jkun allokat lill-membri tal-Eurosistema bl-applikazzjoni tal-iskema għall-allokazzjoni tal-karti tal-flus.
   2.   Id-differenza bejn il-valur ta' karti tal-flus tal-euro allokati lil kull BĊN skont l-iskema tal-allokazzjoni tal-karti tal-flus u l-valur tal-karti tal-flus tal-euro li kull BĊN ipoġġi fiċ-ċirkolazzjoni għandha twassal għal bilanċi intra-Eurosistema. Il-BĊE għandu jżomm klejms intra-Eurosistema fuq BĊNi b’mod proporzjonat mal-ishma tagħhom fl-iskema tal-kapital sottoskritt, għal valur ekwivalenti għall-valur tal-karti tal-flus tal-euro li joħroġ.
   Artikolu 5
   Revoka
   Id-Deċiżjoni BĊE/2001/15 hija revokata. Referenzi għad-Deċiżjoni revokata għandhom jinftehmu bħala referenzi għal din id-Deċiżjoni.
   Artikolu 6
   Dħul fis-seħħ
   Din id-Deċizjoni għandha tidħol fis-seħħ fl-1 ta' Jannar 2011.

      Magħmul fi Frankfurt am Main, it-13 ta’ Diċembru 2010.

            Il-President tal-BĊE

         Jean-Claude TRICHET

      (1)  ĠU Edizzjoni Speċjali bil-Malti, Kapitolu 10, Vol. 1 p. 111 sa 115.

      (2)  ĠU Edizzjoni Speċjali bil-Malti, Kapitolu 10, Vol. 3 p. 246 sa 249.

      (3)  ĠU L 21, 24.1.2009, p. 66.

      (4)  Għadu mhux ippubblikat fil-Ġurnal Uffiċjali.

      (5)  ĠU L 196, 28.7.2010, p. 24

      (6)  Att dwar il-kondizzjonijiet għall-adeżjoni tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti fit-Trattati li fuqhom hija stabbilita l-Unjoni Ewropea (ĠU L 236, 23.9.2003, p. 33).

      (7)  ĠU Edizzjoni Speċjali bil-Malti, Kapitolu 10 Vol. 3 p. 54 sa 56.

      ANNESS I

         SKEMA TAD-DISTRIBUZZJONI TAL-KARTI TAL-FLUS MILL-1 TA' JANNAR 2011

                  Bank Ċentrali Ewropew

                  8,0000  %

                  Nationale Bank van België/Banque Nationale de Belgique

                  3,1895  %

                  Deutsche Bundesbank

                  24,8995  %

                  Eesti Pank

                  0,2355  %

                  Banc Ceannais na hÉireann/Central Bank of Ireland

                  1,4605  %

                  Bank of Greece

                  2,5835  %

                  Banco de España

                  10,9185  %

                  Banque de France

                  18,6985  %

                  Banca d'Italia

                  16,4310  %

                  Central Bank of Cyprus

                  0,1800  %

                  Banque centrale du Lussemburgu

                  0,2295  %

                  Bank Ċentrali ta’ Malta

                  0,0830  %

                  De Nederlandsche Bank

                  5,2440  %

                  Oesterreichische Nationalbank

                  2,5530  %

                  Banco de Portugal

                  2,3015  %

                  Banka Slovenije

                  0,4325  %

                  Národná banka Slovenska

                  0,9115  %

                  Suomen Pankki

                  1,6485  %

                  TOTAL

                  100,0000  %

      ANNESS II

         DEĊIŻJONI REVOKATA U EMENDI SUĊĊESSIVI

                  Deċiżjoni BĊE/2001/15

                  ĠU Edizzjoni Speċjali bil-Malti Kapitolu 10, Vol. p. 54 – 56.

                  Deċiżjoni BĊE/2003/23

                  ĠU Edizzjoni Speċjali bil-Malti: Chapter 10 Vol. 3 p. 339 – 340.

                  Deċiżjoni BĊE/2004/9

                     ĠU L 205, 9.6.2004, p. 17.

                  Deċiżjoni BĊE/2006/25

                     ĠU L 24, 31.1.2007, p. 13.

                  Deċiżjoni BĊE/2007/19

                     ĠU L 1, 4.1.2008, p. 7.

                  Deċiżjoni BĊE/2008/26

                     ĠU L 21, 24.1.2009, p. 75.


title: 2013/69/UE: Deċiżjoni tal-Kunsill tat- 28 ta’ Jannar 2013 li taħtar membru supplenti Ċek fil-Kumitat tar-Reġjuni

text:
               1.2.2013

               MT

               Il-Ġurnal Uffiċjali tal-Unjoni Ewropea

               L 32/17

         DEĊIŻJONI TAL-KUNSILL
   tat-28 ta’ Jannar 2013
   li taħtar membru supplenti Ċek fil-Kumitat tar-Reġjuni
   (2013/69/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Ċek,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur David RATH, sar vakanti siġġu ta’ membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Václav NOVOTNÝ, radní hl. města Prahy.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-28 ta’ Jannar 2013.

            Għall-Kunsill

            Il-President

         S. COVENEY

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2010/392/: Deċiżjoni tal-Kummissjoni tal- 14 ta’ Lulju 2010 li ttemm il-proċedura antidumping rigward l-importazzjoni ta’ ċerti qfieli tal-istainless steel u partijiet tagħhom li joriġinaw mill-Indja u mill-Malażja

text:
               15.7.2010

               MT

               Il-Ġurnal Uffiċjali tal-Unjoni Ewropea

               L 180/26

         DEĊIŻJONI TAL-KUMMISSJONI
   tal-14 ta’ Lulju 2010
   li ttemm il-proċedura antidumping rigward l-importazzjoni ta’ ċerti qfieli tal-istainless steel u partijiet tagħhom li joriġinaw mill-Indja u mill-Malażja
   (2010/392/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
   Wara li kkonsultat mal-Kumitat Konsultattiv,
   Billi:
   A.   Proċedura

               (1)

               Fit-30 ta’ Ġunju 2009 il-Kummissjoni Ewropea (“il-Kummissjoni”) rċiviet ilment dwar dumping inġurjuż allegat ta’ ċerti qfieli tal-istainless steel u partijiet tagħhom li joriġinaw mill-Indja u l-Malażja (“il-pajjiżi kkonċernati”).

               (2)

               L-ilment tressaq mill-European Industrial Fasteners Institute (“EIFI”) f’isem il-produtturi li jirrappreżentaw proporzjon kbir, f’dan il-każ ta’ aktar minn 25 %, tal-produzzjoni totali tal-Unjoni ta’ ċerti qfieli tal-istainless steel skont l-Artikoli 4(1) u 5(4) tar-Regolament bażiku.

               (3)

               L-ilment kien fih evidenza prima facie tal-eżistenza ta’ dumping u ta’ ħsara materjali li rriżultat minnu, li tqieset biżżejjed biex ikun iġġustifikat il-bidu ta’ proċediment antidumping.

               (4)

               Wara li kkonsultat mal-Kumitat Konsultattiv, il-Kummissjoni tat-bidu, b’avviż f’Il-Ġurnal Uffiċjali tal-Unjoni Ewropea
                   (2), għal proċedura antidumping li tikkonċerna l-importazzjoni fl-Unjoni ta’ ċerti qfieli tal-istainless steel u partijiet tagħhom li joriġinaw mill-pajjiżi kkonċernati, li jidħlu fil-klassifikazzjonijiet tal-kodiċi NM 7318 12 10, 7318 14 10, 7318 15 30, 7318 15 51, 7318 15 61, u 7318 15 70.

               (5)

               Fl-istess jum, il-Kummissjoni tat bidu għal proċediment kontra s-sussidju li jikkonċerna l-importazzjoni fl-Unjoni ta’ ċerti qfieli tal-istainless steel u partijiet tagħhom li joriġinaw mill-pajjiżi kkonċernati (3).

               (6)

               Il-Kummissjoni bagħtet il-kwestjonarji lill-indusrija tal-Unjoni u lil kull assoċjazzjoni ta’ produtturi magħrufa fl-Unjoni Ewropea, lill-esportaturi/produtturi fil-pajjiżi kkonċernati, lil kull assoċjazzjoni ta’ esportaturi/produtturi, lill-imporaturi, lil kull assoċjazzjoni magħrufa ta’ importaturi, u lill-awtoritajiet tal-pajjiżi kkonċernati. Il-partijiet interessati ngħataw l-opportunità li jagħtu l-fehmiet tagħhom bil-miktub u li jitolbu smigħ fil-limitu taż-żmien stabbilit fl-avviż tal-bidu.

         B.   L-irtirar tal-ilment u t-twaqqif tal-proċediment

               (7)

               B’ittra tal-1 ta’ April 2010 lill-Kummissjoni, l-EIFI formalment irtiraw l-ilment.

               (8)

               Skont l-Artikolu 9(1) tar-Regolament bażiku, il-proċediment jista’ jintemm meta jiġi rtirat l-ilment, sakemm dan it-tmiem ma jmurx kontra l-interess tal-Unjoni.

               (9)

               Il-Kummissjoni qieset li l-proċediment attwali għandu jintemm billi l-investigazzjoni ma sabet ebda fatt li juri li dan it-tmiem ma jkunx fl-interess tal-Unjoni. Il-partijiet interessati ġew infurmati b’dan u ngħataw l-opportunità li jikkummentaw. Ma tressqu ebda kummenti li jindikaw li dan it-tmiem ma jkunx fl-interess tal-Unjoni.

               (10)

               Għaldaqstant, il-Kummissjoni tikkonkludi li l-proċediment antidumping li jikkonċerna l-importazzjoni fl-Unjoni ta’ ċerti qfieli tal-istainless steel u partijiet tagħhom li joriġinaw mill-pajjiżi kkonċernati għandu jintemm,

         ADOTTAT DIN ID-DEĊIŻJONI:
   Artikolu 1
   Il-proċediment antidumping rigward l-importazzjoni ta’ ċerti qfieli tal-istainless steel u partijiet tagħhom li joriġinaw mill-Indja u mill-Malażja, attwalment ikklassifikati fil-kodiċijiet NM 7318 12 10, 7318 14 10, 7318 15 30, 7318 15 51, 7318 15 61 u 7318 15 70, huwa b’dan mitmum.
   Artikolu 2
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, l-14 ta’ Lulju 2010.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU C 190, 13.8.2009, p. 27.

      (3)  ĠU C 190, 13.8.2009, p. 32.


title: Regolament tal-Kunsill 2008/822/PESK tas- 27 ta' Ottubru 2008 dwar l-ilqugħ temporanju minn Stati Membri tal-Unjoni Ewropea ta’ ċerti Palestinjani

text:
               29.10.2008

               MT

               Il-Ġurnal Uffiċjali ta’ l-Unjoni Ewropea

               L 285/21

         REGOLAMENT TAL-KUNSILL 2008/822/PESK
   tas-27 ta' Ottubru 2008
   dwar l-ilqugħ temporanju minn Stati Membri tal-Unjoni Ewropea ta’ ċerti Palestinjani
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 15 tiegħu,
   Billi:

               (1)

               Fit-30 ta’ Ottubru 2007, il-Kunsill adotta l-Pożizzjoni Komuni 2007/705/PESK dwar l-akkoljenza temporanja mill-Istati Membri tal-Unjoni Ewropea (1) ta’ ċerti Palestinjani, li tipprovdi għal estensjoni tal-validità tal-permessi nazzjonali tagħhom għad-dħul u s-soġġorn fit-territorju ta’ l-Istati Membri msemmija fil-Pożizzjoni Komuni 2002/400/PESK (2) għal perijodu ulterjuri ta’ 12-il xahar.

               (2)

               Abbażi ta’ evalwazzjoni ta’ l-applikazzjoni tal-Pożizzjoni Komuni 2002/400/PESK, il-Kunsill iqis li jkun xieraq li l-validità ta’ dawk il-permessi għandha tiġi estiża għal perijodu ulterjuri ta’ 12-il xahar,

         ADOTTA DIN IL-POŻIZZJONI KOMUNI:
   Artikolu 1
   L-Istati Membri msemmija fl-Artikolu 2 tal-Pożizzjoni Komuni 2002/400/PESK għandhom jestendu l-validità tal-permessi nazzjonali għad-dħul u s-soġġorn mogħtija skond l-Artikolu 3 ta’ dik il-Pożizzjoni Komuni għal perijodu ulterjuri ta’ 12-il xahar.
   Artikolu 2
   Il-Kunsill għandu jevalwa l-applikazzjoni tal-Pożizzjoni Komuni 2002/400/PESK fi żmien 6 xhur mill-adozzjoni ta’ din il-Pożizzjoni Komuni.
   Artikolu 3
   Din il-Pożizzjoni Komuni għandu jkollha effett mill-jum ta’ l-adozzjoni tagħha.
   Artikolu 4
   Din il-Pożizzjoni Komuni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmula fil-Lussemburgu, 27 ta’ Ottubru 2008.

            Għall-Kunsill

            Il-President

         M. BARNIER

      (1)  ĠU L 285, 31.10.2007, p. 54.

      (2)  ĠU L 138, 28.5.2002, p. 33.